LV Eiropas Savienības Oficiālais Vēstnesis L 357/89

KOMISIJAS LĒMUMS

(2014. gada 11. marts)

par valsts atbalstu SA.34445 (12/C), ko Dānija sniegusi ar īpašumu saistīto FIH aktīvu nodošanai FSC

(izziņots ar dokumenta numuru C(2014) 1280)

(Autentisks ir tikai teksts angļu valodā)

(Dokuments attiecas uz EEZ)

(2014/884/ES)

EIROPAS KOMISIJA,

ņemot vērā Līgumu par Eiropas Savienības darbību un jo īpaši tā 108. panta 2. punkta pirmo daļu,

ņemot vērā Līgumu par Eiropas Ekonomikas zonu un jo īpaši tā 62. panta 1. punkta a) apakšpunktu,

aicinot dalībvalstis un citas ieinteresētās personas iesniegt piezīmes saskaņā ar minētajiem noteikumiem (1),

tā kā:

1. PROCEDŪRA

(1) Dānija 2009. gada 30. jūnijā ieguldīja DKK 1,9 miljardus kā 1. līmeņa hibrīdkapitālu FIH Erhvervsbank A/S, tostarp tās meitasuzņēmumos (turpmāk – FIH), saskaņā ar Dānijas Likumu par valsts finansētiem kapitāla ieguldījumiem (2).

(2) Dānija 2012. gada 6. martā informēja par pasākumu kopumu FIH atbalstam. Komisija ar 2012. gada 29. jūnija lēmumu (turpmāk – Glābšanas un uzsākšanas lēmums) (3) uz laiku apstiprināja šos pasākumus (4), atzīstot to atbilstību iekšējam tirgum.

(3) Vienlaikus Komisija uzsāka procedūru, kas paredzēta Līguma par Eiropas Savienības darbību (turpmāk – Līgums) 108. panta 2. punktā, jo radās šaubas par šo pasākumu piemērotību, atbalsta ierobežošanu līdz nepieciešamajam minimumam un bankas pašas līdzdalību, jo īpaši, ņemot vērā par labu FIH piešķirto samazinātas vērtības aktīvu pasākumu potenciāli mazo atdevi.

(4) FIH2012. gada 2. jūlijā atmaksāja atpakaļ kapitālu DKK 1,9 miljardu apmērā, ko tā bija saņēmusi 2009. gadā saskaņā ar Dānijas Likumu par valsts finansētiem kapitāla ieguldījumiem (5).

(5) Saskaņā ar Glābšanas un uzsākšanas lēmumu Dānija 2013. gada 4. janvārī iesniedza pārstrukturēšanas plānu (6), ko pēc tam izmainīja. Dānija 2013. gada 24. jūnijā iesniedza minētā plāna galīgo atjauninājumu (turpmāk – pārstrukturēšanas plāns).

(6) Dānija 2014. gada 3. februārī iesniedza laika grafiku, paredzot FIH pārstrukturēšanas termiņus, kurus Dānija apņēmās ievērot (turpmāk – saistības).

(7) Dānijas iestādes sniedza papildu informāciju laikā no 2012. gada 30. jūnija līdz 2014. gada 3. februārim.

(8) Steidzamības dēļ Dānija piekrita šā lēmuma pieņemšanai angļu valodā izņēmuma kārtā (7).

2. APRAKSTS

2.1. SAŅĒMĒJS

(9) FIH ir sabiedrība ar ierobežotu atbildību, kuras darbību regulē Dānijas tiesību akti banku nozarē un uzrauga Dānijas Finanšu uzraudzības iestāde (turpmāk – FSA). Tā tika dibināta 1958. gadā, un tās mītne atrodas Kopenhāgenā, Dānijā. Tā pilnībā pieder FIH Holding A/S (turpmāk – FIH Holding).

(10) FIH grupa sastāv no FIH Holding un FIH Erhvervsbank, kopā ar FIH Erhvervsbank pilnībā piederošajiem meitasuzņēmumiem. Šie meitasuzņēmumi ir FIH Partners A/S (darbojas tādā uzņēmējdarbības segmentā kā korporatīvās finanses), FIH Kapital Bank A/S (turpmāk – FIH Kapital Bank) (8), FIH Realkredit A/S, kas ir hipotekārās kreditēšanas iestāde, un FIH Leasing and Finans A/S. FIH darbība sastāv no trim segmentiem: banku darbības (9), tirgiem (10) un korporatīvajām finansēm (11).

(11) FIH Holding2012. gada 31. decembrī piederēja Dānijas Darba tirgus papildu pensiju fondam, kas turēja 48,8 % FIH Holding akciju, PF I A/S (12), kas turēja 48,8 % akciju, un šīs sabiedrības valdei un augstākajiem vadītājiem, kuri turēja 2,3 % akciju, bet pati FIH Holding turēja 0,1 % savu akciju.

(12) FIH grupas bilancē 2011. gada beigās bija DKK 84,16 miljardi (EUR 11,28 miljardi), un tās kopējais kapitāla rādītājs (13) bija 17,8 %, palielinoties līdz 21,2 % 2012. gada 31. decembrī. FIH bilancē 2012. gada 31. decembrī bija DKK 60,76 miljardi (EUR 8,1 miljards) (14), un tās riska svērtie aktīvi (turpmāk – RWA) bija DKK 29,84 miljardi (EUR 3,98 miljardi).

(13) FIH ir specializēta nišas banka, kas pievēršas vidēja termiņa finansēšanai, kā arī riska pārvaldības konsultācijām un korporatīviem finanšu pakalpojumiem, ko sniedz Dānijas uzņēmumiem, un tās bilance pārsniedz DKK 10 miljonus (EUR 1,34 miljonus). Sākotnēji FIH banku darbība attiecās uz trim segmentiem – īpašuma finansēšanu, iegādes finansēšanu un korporatīvo banku darbību.

(14) Glābšanas un uzsākšanas lēmuma laikā FIH bija Dānijas sestā lielākā banka pēc darba kapitāla (15), grupas līmenī apkalpojot vairāk nekā 2000 banku klientu. FIH tirgus daļa banku un hipotekārā kreditēšanā tolaik tika lēsta kā 1,7 %. Tās tirgus daļa MVU/korporatīvajā kreditēšanā bija 2,5 %. FIH tirgus daļa 2012. gada jūnijā bija 2,1 % no kopējā uzņēmumu (banku un hipotēku banku) kreditēšanas tirgus.

(15) Pēdējos gados FIH grupa darbojās vāji. Tā 2009. gada 25. jūnijā pieteicās uz Dānijas Rekapitalizācijas shēmas (16) atbalstu un 2009. gada 30. jūnijā saņēma valsts finansētu 1. līmeņa hibrīdkapitāla ieguldījumu DKK 1,9 miljarda apmērā kā ilgtermiņa parādzīmi. Šīs parādzīmes kupona vērtība bija 11,46 % gadā. Attiecībā uz 2009. gadu kopumā FIH grupa ziņoja par pirmsnodokļu zaudējumiem DKK 148 miljonu (EUR 19,9 miljonu) apmērā.

(16) Kaut arī FIH grupai 2010. gadā izveidojās pirmsnodokļu peļņa DKK 316 miljonu (EUR 42,5 miljonu) apmērā, šo peļņu lielākoties radīja vienreizējās pozitīvās tirgus vērtības korekcijas, tostarp nerealizētā peļņa no netiešās līdzdalības. FIH grupa 2011. gadā ziņoja par pirmsnodokļu zaudējumiem DKK 1,27 miljardu (EUR 170 miljonu) apmērā, ko radīja kredītu vērtības samazinājuma izmaksas un negatīvās tirgus vērtības korekcijas. FIH grupas pirmsnodokļu zaudējumi 2012. gada 31. decembrī bija DKK 47 miljoni (EUR 6,4 miljoni). 2013. gada beigās budžetā izveidojās pirmsnodokļu peļņa DKK 95 miljonu (EUR 12,8 miljonu) apmērā. Trešā ceturkšņa neto peļņa par turpināmām darbībām pirms nodokļiem 2013. gadā bija DKK 23,2 miljoni (EUR 3,09 miljoni). Attiecībā uz kopējo darbību pēc nodokļiem 2012. gadā FIH reģistrēja zaudējumus DKK DKK 20,1 miljona (EUR 2,71 miljona) apmērā.

(17) Moody 2009. un 2010. gadā samazināja FIH reitingu no A2 uz Baa3. FIH īpašnieki (Islandes Finanšu uzraudzības iestāde un Islandes Centrālā banka) (17) 2010. gadā piekrita pārdot savas FIH akcijas pašreizējiem īpašniekiem. Tika gaidīts, ka īpašnieku maiņa radīs būtiskus uzlabojumus FIH kredītreitingā, jo iepriekšējais īpašnieks Kaupthing Bank hf bija viens no galvenajiem iemesliem, kādēļ Moody radās bažas par FIH. Tomēr galvenokārt saistībā ar apstākļiem, kas konkrēti attiecās uz FIH, piemēram, valdības garantēto obligāciju emisiju refinansēšanu, kredītu kvalitāti un īpašuma sektora ietekmi, 2011. gadā Moody atkārtoti pazemināja FIH reitingu līdz B1 ar negatīvu prognozi.

(18) Reitinga pazemināšana 2011. gadā notika saskaņā ar valdības negarantēto FIH obligāciju tā laika tirgus cenām – FIH 2–4 gadu parāds tika novērtēts par 600–700 bāzes punktiem (turpmāk – bps) augstāk nekā EURIBOR piesaistīts mijmaiņas darījums ar līdzvērtīgu termiņu.

2.2. NOTIKUMI, KAS ROSINĀJA ATBALSTA PASĀKUMU VEIKŠANU

(19) FIH 2011. un 2012. gadā paredzēja grūtības saistībā ar parādu, kura atmaksas termiņam bija jāiestājas 2012. un 2013. gadā. No tā izrietošo finansēšanas problēmu lielākoties radīja FIH kredītreitinga pazemināšanās un izmaiņas kapitāla tirgus apstākļos (18). FIH 2009. gada jūlijā jau bija saņēmusi likviditātes palīdzību kā valdības garantiju par kopējo summu DKK DKK 50 miljardi (EUR 6,31 miljards), un tā tika pilnībā izmantota. Tā bija saņēmusi no valsts arī 1. līmeņa hibrīdkapitāla ieguldījumu DKK DKK 1,9 miljardu (EUR 255 miljonu) apmērā saskaņā ar Dānijas Garantiju shēmu. FIH2011. gada 31. decembrī turēja valdības garantētās obligācijas par summu DKK 41,7 miljardu (EUR 5,56 miljardu) apmērā, un tie bija 49,94 % no šīs bankas bilances.

(20) Ar šīm valsts garantētajām obligācijām, kuru termiņš iestājās 2012. un 2013. gadā, FIH gatavojās risināt finansēšanas problēmu. FSA 2011. gada otrajā pusē aplēsa –pastāv salīdzinoši augsts risks, ka FIH turpmākos 12–18 mēnešos nespēs izpildīt likviditātes prasības, jo bija gaidāms, ka tā nespēs iegūt finansējumu atklātos tirgos.

(21) Lai varētu novērst šīs topošās likviditātes problēmas, FIH bija jāveic būtiska bilances samazināšana.

2.3. ATBALSTA PASĀKUMI

(22) Lai risinātu likviditātes problēmas, kas tolaik bija gaidāmas FIH, 2012. gada jūlijā Dānija piedāvāja veikt kompleksu samazinātas vērtības aktīvu pasākumu, kas ļautu nodot problemātiskos FIH īpašuma finansēšanas aktīvus jaunam FIH Holding meitasuzņēmumam (turpmāk – Newco). Vienlaikus Dānija apņēmās nodrošināt Newco finansēšanu un rekapitalizāciju, tiklīdz tā būs nepieciešama.

(23) “Pasākumi” (19) sastāvēja no divu posmu akciju iegādes nolīguma (20) un vairākiem blakus nolīgumiem, saskaņā ar kuriem Newco tika nodoti FIH grupas aktīvi par summu aptuveni DKK 17,1 miljarda (EUR 2,3 miljardu jeb 28 % no kopējiem FIH aktīviem šīs nodošanas laikā) apmērā. Tad Newco (21) iegādājās Dānijas Finanšu stabilitātes sabiedrība (turpmāk – FSC) (22), un pēc tam tā bija jālikvidē parastajā kārtībā saskaņā ar apstiprināto Dānijas likvidācijas shēmu (23), ievērojot šīs shēmas principus (24). Paredzams, ka likvidācijas process turpināsies līdz 2016. gada 31. decembrim, taču to var pagarināt arī līdz 2019. gada 31. decembrim. FSC spēja finansēt gandrīz visu kapitāla summu DKK 2 miljardu apmērā, kas bija nepieciešama Newco iegādei, pirms termiņa atpērkot DKK 1,9 miljardus vērto 1. līmeņa hibrīdkapitāla ilgtermiņa parādzīmi, ko valsts piešķīra FIH (25) 2009. gadā. FSA apstiprināja to, ka FIH atmaksā valsts kapitāla ieguldījumu 2012. gada 2. jūlijā, pamatojoties uz maksātspējas un likviditātes analīzi, kas paredzēja arī aktīvu nodošanas pasākumu (26).

(24) Pirmajā posmā notika FIH Erhvervsbank un FIH Kapital Bank aktīvu un pasīvu nodalīšana Newco, jaunajā meitasuzņēmumā, kas piederēja FIH Holding. Newco nodotie aktīvi bija nekustamā īpašuma kredīti un vērtspapīri par summu DKK 15,2 miljardu (EUR 2,1 miljarda) apmērā un atvasinātie līdzekļi DKK 1,6 miljardu (EUR 215 miljonu) apmērā. Newco sākotnējās saistības veidoja divi aizdevumi (pirmais aizdevums un otrais aizdevums) ar atlikušo pašu kapitāla daļu DKK 2 miljardu apmērā.

(25) Pirmais aizdevums bija zaudējumu segšanas kredīts, ko FIH izsniedza Newco DKK 1,65 miljardu (EUR 221 miljona) apmērā. Šo aizdevumu Newco atmaksās FIH tikai gadījumā, ja Newco nodoto aktīvu likvidācijas procesā radīsies ieņēmumi, kas pārsniegs FSC iegādes cenu DKK 2 miljardu (EUR 268 miljonu) apmērā. Kā atlīdzība par pirmo aizdevumu Newco ir jāmaksā Dānijas valdības piecgadu obligāciju likme, kam pieskaita 1,15 % (27).

(26) Otrais aizdevums bija FIH Erhvervsbank aizdevums Newco aptuveni DKK 13,45 miljardu (EUR 1,8 miljardu) apmērā. Kā atlīdzība par otro aizdevumu Newco ir jāmaksā FIH CIBOR trīsmēnešu likme DKK, kam pieskaita 1,12 %. Otrā aizdevuma atmaksas termiņš atbilst to aizdevumu atmaksas termiņiem, ko FIH iepriekš izsniedza, izmantojot valsts garantiju. Tādējādi otrā aizdevuma un šo atbilstīgo aizdevumu termiņi pilnībā iestājās 2013. gada vidū, un līgums paredzēja, ka pēc tam, kad Newco būs atmaksājusi aizdevumus FIH, FIH atmaksās atlikušos aizdevumus, ko bija garantējusi valdība. Tā kā Newco bija atmaksājusi FIH otrā aizdevuma nosacīto summu, FSC izmaksāja finansējumu Newco tādās summās, kādas bija nepieciešamas Newco aktīvu refinansēšanai.

(27) Otrajā posmā, kas tika īstenots tūlīt pēc pirmā posma pabeigšanas, FSC atpirka visas Newco akcijas no FIH Holding. Cena, ko FSC sākotnēji samaksāja (28) FIH Holding par Newco, bija pašu kapitāls (tā neto vērtība) 2012. gada 1. janvārī, un tās summa bija DKK 2 miljardi.

(28) Tad FIH Holding varēja izmantot naudas ieņēmumus kā tūlītēju likviditāti, lai atmaksātu dažus valdības garantētos parādus. Vienlaikus aktīvu nodošana izraisīja nekustamā īpašuma kredītu aizstāšanu ar kredītiem valdības atbalstītai struktūrai, tādējādi samazinot FIH RWA par aptuveni DKK 10 miljardiem (29).

(29) Papildus akciju pirkuma nolīgumam pasākumi paredzēja arī vairākus blakus nolīgumus starp FIH Holding un FSC: a) FIH Holding2012. gada 1. jūlijā (30) sniedza neierobežotu zaudējumu atlīdzināšanas garantiju FSC, garantējot, ka, sadalot Newco, FSC pilnībā atgūs visu finansējumu un kapitālu, ko tā būs nodrošinājusi Newco. Atlīdzība par šo garantiju tika iekļauta akciju pirkuma nolīguma mainīgajā pirkuma cenā; b) FSC2012. gada 1. jūlijā apņēmās nodrošināt finansējumu Newco, kad iestāsies otrā aizdevuma termiņš (2013. gada vidū). FSC saņem procentus no Newco, kas līdzvērtīgi ES bāzes likmei, pieskaitot 100 bps. Lai varētu īstenot šo apņemšanos, FSC nodrošināja Newco DKK 13 miljardu (EUR 1,64 miljardu) kredītlīniju, par ko tā nesaņems nekādu maksu; c) FSC apņēmās finansēt un rekapitalizēt Newco, ja tas būs nepieciešams pirms galīgā likvidācijas procesa.

(30) Sadalot Newco, saskaņā ar līgumu FSC ir tiesības atgūt vismaz tās sākotnējo DKK 2 miljardu ieguldījumu, atskaitot izmaksas, kas darījuma gaitā radušās FIH un FSC. Ja likvidācijas procesā radušies ieņēmumi būs mazāki par pirkuma cenu DKK 2 miljardu apmērā, FIH segs starpību attiecīgi no pirmā aizdevuma, zaudējumu segšanas kredīta un garantijas. Ja likvidācijas procesā radušies ieņēmumi pārsniegs DKK 1,5 miljardus, FSC tiks izmaksāti vēl 25 % no jebkuras pārsnieguma summas, papildus tai DKK 2 miljardu minimālajai summai, kas FSC jāsaņem. Jebkura cita pārsnieguma summa tiks izmaksāta FIH Holding. Praksē, ja galīgie ieņēmumi ir mazāki par DKK 1,5 miljardiem, FSC saņems DKK 2 miljardus, bet, ja, piemēram, galīgie ieņēmumi ir DKK 1,9 miljardi, FSC saņems DKK 2,1 miljardu.

2.4. OFICIĀLĀ IZMEKLĒŠANAS PROCEDŪRA

(31) Glābšanas un uzsākšanas lēmumā Komisija pauda šaubas par to, vai veiktie pasākumi bija samērīgi, vai tie tika ierobežoti līdz nepieciešamajam minimumam, vai FIH grupas pašu ieguldījums bija pietiekams un vai konkurences traucējumi tika pietiekami ierobežoti.

(32) Šīs bažas radīja pasākumu lielā sarežģītība, jo tie šķita pārāk komplicēti, lai varētu noteikt FIH likviditātes problēmas nākotnē. Jo īpaši nebija skaidrs, kādā mērā dažādie blakus nolīgumi un to savstarpējā saistība atlīdzības formulā bija nepieciešama, piemērota un pareizi mērķorientēta 2008. gada Banku darbības paziņojuma (31) nolūkiem.

(33) Turklāt Glābšanas un uzsākšanas lēmuma pieņemšanas laikā FIH plānoja agresīvi ienākt interneta mazumtirdzniecības noguldījumu tirgū, pildot “cenu noteicēja” funkciju. Šāda ienākšana interneta mazumtirdzniecības noguldījumu tirgū bija FIH stratēģijas pamatelements, risinot finansēšanas problēmas.

(34) Turklāt šķita ļoti maz ticams, ka piedāvātā atlīdzība, kas izmaksājama FSC par nodotajiem aktīviem un pasīviem, būs atbilstoša atlīdzības līmenim, kas paredzēts Samazinātas vērtības aktīvu paziņojuma (32) 21. punktā, saskaņā ar kuru bankām ir pienākums maksimālā apmērā segt zaudējumus, ko rada samazinātas vērtības aktīvi. 21. punkts paredz pareizu valsts atlīdzību par aktīvu glābšanas pasākumu neatkarīgi no tā veida, lai nodrošinātu vienādu akcionāra atbildību un izmaksu sloga sadalījumu neatkarīgi no izraudzītā konkrētā modeļa.

3. PĀRSTRUKTURĒŠANA

3.1. PĀRSTRUKTURĒŠANAS PLĀNS

(35) Dānija 2013. gada 24. jūnijā iesniedza galīgo atjaunināto FIH grupas pārstrukturēšanas plāna redakciju par laikposmu no 2012. līdz 2016. gadam. Šajā plānā ir iekļauts labākais un sliktākais scenārijs (33) ar mērķi apliecināt FIH spēju atjaunot tās ilgtermiņa dzīvotspēju, nodrošināt pietiekamu sloga sadalījumu un veikt atbilstošus pasākumus, lai varētu novērst konkurences traucējumus.

(36) Pārstrukturēšanas plāns pamatojas uz pieņēmumiem par izmaiņām iekšzemes kopprodukta (turpmāk – IKP) izaugsmē, ko prognozējis Starptautiskais Valūtas fonds (turpmāk – SVF), un par īstermiņa un vidēja termiņa procentu likmju izmaiņām saskaņā ar Dānijas Uzņēmējdarbības un izaugsmes ministrijas aplēsēm par īstermiņa procentu likmju attīstību laikposmā līdz 2014. gadam. Šis plāns paredz mērenu IKP pieauguma atjaunošanos 2013. gadā un turpmāk.

(37) Labākajā gadījumā (34) ir paredzams, ka FIH pastāvīgi uzlabos savus rezultātus līdz 2016. gadam. Budžetā tiek plānots, ka normalizēta pašu kapitāla (35) pirmsnodokļu rentabilitāte grupas līmenī 2013. gada 31. decembrī būs 10,3 % un 2016. gada 31. decembrī – 11,2 % (36).

(38) Sliktākais scenārijs (37) pamatojas uz mazāk labvēlīgiem pieņēmumiem par tirgus situāciju. Cita starpā tas paredz tirgus situācijas pasliktināšanos attiecībā uz banku finansēšanu – gan apjoma, gan cenu jomā; mazāku pieprasījumu pēc aizdevumiem un konsultāciju pakalpojumiem; nelabvēlīgas izmaiņas valūtas maiņas likmēm, procentu likmēm utt.; kā arī vērtības samazināšanās izmaksu saglabāšanos virs vēsturiskā līmeņa visā uzņēmējdarbības ciklā. Saskaņā ar FIH aplēsēm šīs izmaiņas grupas līmenī kopumā radīs normalizēta pašu kapitāla pirmsnodokļu rentabilitāti 0,9 % apmērā 2013. gada 31. decembrī un 2,0 % – 2016. gada 31. decembrī.

(39) Abos gadījumos ir salīdzinoši zems pašu kapitāla rentabilitātes līmenis, lielākoties tādēļ, ka ir aizliegtas dividendes un kuponu maksājumi, kā paredzēts Dānijas saistībās, kas pieņemtas izmeklēšanas par valsts atbalstu dēļ. Šo saistību rezultātā FIH grupa paturēs peļņu līdz pārstrukturēšanas perioda beigām un kamēr tiks veikti norēķini par pasākumiem.

(40) Sākotnēji FIH banku darbība attiecās uz trim segmentiem – īpašuma finansēšanu, iegādes finansēšanu un korporatīvo banku darbību. Īpašuma finansēšanas uzņēmējdarbības segments tika izbeigts FIH pārstrukturēšanas ietvaros, jo kredīti īpašuma finansēšanai 2012. gadā tika pārdoti FSC. Turklāt tiks pakāpeniski pārtraukta arī kredītu izsniegšana iegādes finansēšanas uzņēmējdarbības nodaļā. Tādējādi korporatīvā banku darbība būs vienīgā uzņēmējdarbības nodaļa, kas turpinās darbu. Pastāvīgo darbinieku skaits 2013. gada martā bija samazināts līdz 214.

(41) Saskaņā ar pārstrukturēšanas plānu bilancei līdz 2013. gada 31. decembrim bija jāsamazinās līdz DKK 27,68 miljardiem (EUR 3,74 miljardiem). FIH prognozē, ka 2016. gada 31. decembrī kopējā kapitāla attiecība būs 19,6 %.

(42) Paredzams, ka likumā noteiktais likviditātes rādītājs (38), kas 2012. gada 31. decembrī bija 214 %, 2013. gada 31. decembrī būs 239,7 %.

(43) Paredzams, ka pārstrukturēšanas periodā kopējā kapitāla attiecība būs 19,6 %, bet likumā noteiktais likviditātes rādītājs – 175 %, tādējādi būtiski pārsniedzot regulatīvās prasības.

(44) Tā sauktā normalizētā pašu kapitāla (39) pirmsnodokļu rentabilitāte saskaņā ar pārstrukturēšanas plāna labāko scenāriju (40) ir budžetā ieplānota kā 9 % 2013. gada 31. decembrī un 10,1 % – 2016. gada 31. decembrī. Šie skaitļi ir attiecīgi 0,9 % un 4,7 % sliktākajā scenārijā (41).

(45) Bankas stāvoklis būtiski uzlabojās, sākot no 2011. gada vidus, kad FSA prognozēja, ka FIH radīsies nozīmīgas likviditātes vajadzības, ko tā nespēs apmierināt. FIH atmaksāja atpakaļ atlikušās neapmaksātās valdības garantētās obligācijas, un tādējādi refinansēšanas problēma tika atrisināta līdz 2013. gada 13. jūnijam. Turklāt FIH atpirka valdības 1. līmeņa hibrīdkapitālu 2013. gada 2. jūlijā.

(46) Pašlaik FIH nav nekādu problēmu izpildīt ne regulatīvās maksātspējas, ne arī likviditātes prasības.

3.2. DĀNIJAS VEIKTĀS DARBĪBAS, LAI NOVĒRSTU KOMISIJAS PAUSTĀS BAŽAS

(47) Lai novērstu Komisijas paustās bažas saistībā ar Glābšanas un uzsākšanas lēmumu, Dānija un FIH grupa ir veikusi vairākus pasākumus.

(48) FIH veica “vienreizēju” maksājumu FSC DKK 310,25 miljonu (EUR 39,12 miljonu) apmērā ar valutēšanas datumu 2013. gada 4. decembrī (42).

(49) FIH samaksāja Newco summu DKK 61,7 miljonu apmērā ar valutēšanas datumu 2013. gada 18. decembrī kā daļēju tās maksas atmaksājumu, kas tika saņemta saskaņā ar administrēšanas nolīgumu par 2012. gadu, un tā ar atpakaļejošu datumu samazināja pārvaldības maksu par administrēšanu un hedžēšanu 2013. gadā, kas tika iekasēta no Newco, līdz 0,05 % no nenokārtotā kredītportfeļa.

(50) FIH samazināja savus kopējos aktīvus no DKK 109,3 miljardiem (EUR 14,67 miljardiem) 2010. gada 31. decembrī līdz DKK 60,80 miljardiem (EUR 8,16 miljardiem) 2012. gada 31. decembrī, un tas bija samazinājums par 44 %.

(51) FIH arī samazināja savu kredītrezervi no DKK 58,0 miljardiem (EUR 7,79 miljardiem) 2010. gada 31. decembrī līdz DKK 16,2 miljardiem (EUR 2,17 miljardiem) 2012. gada 31. decembrī, proti, kopumā par DKK 41,8 miljardiem, un tas bija samazinājums par 72 %.

(52) Turklāt FIH būtiski samazināja riska līnijas tirgu segmentā (43).

(53) FIH samazināja savu pastāvīgo darbinieku skaitu no 356 darbiniekiem 2010. gada 31. decembrī līdz 214 darbiniekiem 2013. gada 31. martā, un tas bija samazinājums par 41 %.

(54) Turklāt FIH sašaurināja savu ģeogrāfisko klātbūtni, slēdzot divus no četriem reģionālajiem birojiem.

3.3. DĀNIJAS IEROSINĀTĀS SAISTĪBAS

(55) Ņemot vērā Glābšanas un uzsākšanas lēmumā paustās Komisijas bažas un lai nodrošinātu atbilstību Samazinātās vērtības aktīvu paziņojumam, jo īpaši attiecībā uz pareizu atlīdzību par aktīvu nodošanas pasākumiem, Dānija uzņēmās papildu saistības, kas izklāstītas 55.–62. apsvērumā.

(56) FIH katru gadu veiks maksājumu FSC DKK 12,1 miljona (EUR 1,61 miljona) apmērā, sākot no 2014. gada 30. septembra līdz darījuma galīgai apmaksai, veicot ACT/ACT (44) laikam proporcionālu maksājumu par iepriekšējo periodu samaksas datumā (tas var ilgt līdz pat 2019. gada 31. decembrim).

(57) FIH samazinās pārvaldības maksu, ko tā izmaksā FSC, vai veiks vienreizēju maksājumu FSC pēc tābrīža samazinājuma vērtības, vai maksājumu, kas līdzvērtīgs DKK 143,2 miljoniem (EUR 19,09 miljoniem).

(58) Lai sasniegtu šādu rezultātu, FIH samaksāja Newco summu DKK 61,7 miljonu apmērā kā daļēju tās maksas atmaksājumu, ko FIH saņēma no Newco saskaņā ar administrēšanas nolīgumu par 2012. gadu. FIH arī samazināja no Newco iekasējamo pārvaldības maksu par administrēšanu un hedžēšanu līdz 0,05 % no nesamaksātā kredītportfeļa par 2013. gadu.

(59) Turklāt FIH samazinās no Newco iekasējamo pārvaldības maksu par administrēšanu un hedžēšanu līdz 0,05 % gadā no nesamaksātā kredītportfeļa, sākot no 2014. gada 1. janvāra.

(60) FIH maksās ikgadēju papildu maksu FSC DKK 47,2 miljonu (EUR 6,29 miljonu) apmērā gadījumā, ja FSA mainīs savas regulatīvās nostādnes attiecībā uz kapitāla prasībām holdinga līmenī – tā, lai FIH reglamentēto kreditēšanas spēju arī turpmāk neierobežotu FIH Holding kapitāla stāvoklis.

(61) Šīs saistības arī paredz FIH atkāpšanos no noteiktām uzņēmējdarbības līnijām (īpašuma finansēšanas, privātā pašu kapitāla, privātā kapitāla pārvaldīšanas), kā arī vairākus uzvedības ierobežojumus, tostarp cenu noteikšanas aizliegumu noguldījumiem, komerciāli agresīvas prakses aizliegumu, iegādes aizliegumu un FIH Realkredit A/S likvidāciju – tā bija FIH grupas hipotēku banka. FIH Realkredit A/S tika likvidēta 2013. gadā.

(62) Pilns šo saistību saraksts (45) ir iekļauts pielikumā.

4. DĀNIJAS IESTĀŽU NOSTĀJA

(63) Paziņojot pasākumus Komisijai, Dānijas sākotnējā nostāja (46) paredzēja, ka pašu kapitāla nodošana Newco ietver arī valsts atbalstu Newco, bet jebkuram šādam atbalstam jābūt saderīgam ar iekšējo tirgu saskaņā ar Līguma 107. panta 3. punkta b) apakšpunktu.

(64) Tajā pašā iesniegumā Dānija apgalvoja, ka FIH grupa nav saņēmusi nekādu valsts atbalstu, jo FSC par Newco maksātu tirgus cenu. Kaut arī šis apgalvojums netika kvantitatīvi pamatots, ne atsaucoties uz attiecīgiem tirgus datiem, ne arī izskaidrojot to, kā veidojās darījuma izmaksas, Dānija uzsvēra, ka: a) bija izstrādātas procedūras darījuma tirgus cenas noteikšanai; b) sākotnējo finansējumu un garantijas nodrošināja FIH grupa; c) FIH grupai bija jāsedz visas darījuma un likvidācijas izmaksas; un d) FIH uzņēmās papildu saistības attiecībā uz šo darījumu, jo īpaši pienākumu iesniegt uzņēmējdarbības plānu.

(65) Pamatojoties uz minēto, Dānija secināja, ka FIH nesaņēma nekādas priekšrocības. Gadījumā, ja Komisijai būtu cits viedoklis par šo tematu, Dānija apgalvoja, ka jebkuru atbalstu FIH varēja atzīt par saderīgu ar iekšējo tirgu, jo šis mehānisms paredzēja tikai FIH pārstrukturēšanu saskaņā ar Pārstrukturēšanas paziņojumu (47).

(66) Dānija papildināja savu sākotnējo iesniegumu ar 2012. gada 20. marta prezentāciju (48), kurā norādīja, ka FIH netika pieprasījusi šos pasākumus un laikā, kad FIH pabeidza minētos pasākumus, tā bija samazinājusi alternatīvās saistības, un tas pamatoja apgalvojumu, ka šis darījums tika apspriests saskaņā ar tirgus prasībām. Tā arī apgalvoja, ka sākotnējā aktīvu bilances vērtības norakstīšana DKK 1,4 miljardu apmērā un turpmākā riska korekcijas atlaide DKK 1,3 miljardu apmērā atbilda tirgus cenai. Turklāt jebkurus peļņas zaudējumus koriģētu akciju pirkuma nolīguma mainīgā formula, tādēļ faktiskais ex post korekcijas mehānisms nodrošinātu cenu noteikšanu atbilstoši tirgus situācijai. Dānija neprecizēja piedāvātās atlaides un riska korekcijas summu un iemeslus, kādēļ tā būtu uzskatāma par atbilstošu tirgus cenai.

(67) Turpmākajā sarakstē ar Komisiju (49) Dānija apgalvoja, ka maksimālie zaudējumi, kas radās FSC, bija DKK 1,05 miljardi, proti, tā bija starpība starp zaudējumu segšanas kredītu DKK 1,65 miljardu apmērā, no vienas puses, un norakstītās bilances vērtības un FSC provizoriskās riska korekcijas summu, kas kopā veidoja DKK 2,7 miljardus, no otras puses. Tā arī apgalvoja, ka valsts izmantoja būtisku riska samazinājumu saistībā ar FIH valsts garantētajiem kredītiem un FIH atmaksāto iepriekšējo kapitāla ieguldījumu DKK 1,9 miljardu apmērā.

(68) Memorandā, kas tika iesniegts 2012. gada 23. aprīlī (50), Dānija informēja Komisiju, ka tā “pašlaik nesniegs Komisijai papildu argumentus attiecībā uz tirgus ekonomikas investora principa piemērošanu”. Vienlaikus tā sniedza vairākus paskaidrojumus par valutēšanas metodoloģijām, ko izmantoja FSC juridiskais konsultants.

(69) Pēc tam 2012. gada 16. maijā Dānija apgalvoja, ka FIH Holding un FSC ir apsprieduši darījuma noteikumus, pamatojoties uz normāliem komerciāliem apsvērumiem attiecībā uz riska un peļņas dalīšanu, un apgalvoja, ka darījums noticis, balstoties uz tirgus nosacījumiem. Šo ziņojumu apstiprināja FSC grāmatvedības uzņēmums KPMG (51).

(70) Dānija 2012. gada 7. jūnijā iesniedza KPMG ziņojumu, kas novērtē pasākumus, izskatot vienlaikus visus būtiskos elementus. KPMG nesaskatīja “nevienu iemeslu secināt, ka nolīguma noteikumi nebūtu atbilstoši FSC riskiem”, norādot uz augsto nodrošinājuma līmeni, iespēju izmantot segtās obligācijas, zaudējumu segšanas kredītu un FSC 25 % peļņu.

(71) Atbildē uz procesa uzsākšanu 2012. gada 11. septembrī Dānija tiešā veidā neapstrīdēja Komisijas viedokli, ka šie pasākumi ir uzskatāmi par valsts atbalstu, bet atsaucās uz 2012. gada 29. martā sniegtajiem argumentiem (52), apgalvojot, ka jebkuru akciju nodošanu, pārsniedzot tirgus vērtību, kompensētu zaudējumu segšanas kredīts un cenu korekcijas garantija, ko piešķīris FIH Holding. Turklāt Dānija minēja atjauninājumu rezerves palielināšanos un izpirkšanas rādītāju, kas bija augstāks nekā plānots, kā piemērus, kas pamato šādu viedokli, tomēr tā skaidri neuzsvēra, ka piemērotu tirgus ekonomikas operatora principu (turpmāk – MEOP) (53).

(72) Tā vietā Dānija apgalvoja, ka šie pasākumi ir saderīgi, minot argumentus, kas pierāda to piemērotību, atbalsta ierobežošanu līdz nepieciešamajam minimumam un konkurences traucējumu ierobežoto raksturu (54).

(73) Dānijas iestādes arī atgādināja savu nostāju, kas pausta 2012. gada 23. aprīļa notā, proti, ka šie pasākumi izriet no sarunām starp FIH un FSC (55), un apgalvoja, ka vairāki norādījumi, kas iekļauti Banku darbības paziņojumā (56), ir likuši paaugstināt pasākumu sarežģītības pakāpi (57), apstrīdot, ka sarežģītība varētu apdraudēt to piemērotību.

(74) Kad Komisija informēja Dāniju par ekspertu vērtējumu attiecībā uz šo pasākumu tirgus vērtību un reālo ekonomisko vērtību, Dānija apstrīdēja rezultātus un iesniedza vairākus jautājumus un paskaidrojumus laikā no 2013. gada 7. februāra līdz 11. septembrim.

(75) Dānija piebilda, ka atbalsts bija ierobežots līdz nepieciešamajam minimumam (58), jo tā pieņēma, ka nodošanas vērtībai nebūtu jāpārsniedz reālā ekonomiskā vērtība, tomēr tā atzina, ka šo faktu var apstiprināt tikai Komisijas galīgā valutācija.

(76) Papildus valutēšanas aspektiem, Dānija minēja akciju nodošanas pozitīvo ietekmi uz FIH regulatīvo pozīciju, kas atbilda pārstrukturēšanas plānā paredzētajam mērķim par ilgtermiņa dzīvotspējas atjaunošanu.

(77) Dānija arī apgalvoja, ka FIH noguldījumu iegādes stratēģija nav atkarīga no valsts atbalsta pasākuma un neliecina par nodomu kļūt par “cenu noteicēju”, bet ir šā uzņēmuma finansēšanas stratēģijas būtiska sastāvdaļa. Tomēr, lai kliedētu Komisijas bažas, Dānija iesniedza apņemšanos, ka FIH ievēros cenu diktāta aizliegumu.

5. VĒRTĒJUMS

5.1. VALSTS ATBALSTA ESAMĪBA

(78) Saskaņā ar Līguma 107. panta 1. punktu valsts atbalsts ir jebkurš atbalsts, ko piešķīrusi dalībvalsts vai kas jebkādā veidā piešķirts no valsts līdzekļiem un kas traucē vai var traucēt konkurenci, atbalstot noteiktus uzņēmumus vai noteiktu preču ražošanu, ciktāl tas ietekmē tirdzniecību starp dalībvalstīm.

(79) Komisija uzskata, ka 2.3. punktā minētie pasākumi FIH atbalstam ir jāapskata visi kopā. Šie pasākumi ir viena darījuma sastāvdaļas un savstarpēji atkarīgi elementi (hronoloģiski un struktūras jomā), un tie ir izstrādāti visi kopā, lai risinātu FIH finansēšanas problēmu.

5.1.1. Valsts līdzekļi

(80) Pasākumiem, kas minēti 2.3. punktā, izmantoti valsts līdzekļi, jo tos tiešā veidā finansē FSC, kas ir valstij piederošs uzņēmums (ar Dānijas Uzņēmējdarbības ministrijas starpniecību) un atbild par dažādu pasākumu nodrošināšanu Dānijas bankām saistībā ar finanšu krīzi (59). Pirmkārt, FSC nodrošina DKK 2 miljardus skaidrā naudā Newco akciju pirkuma nolīgumam. Otrkārt, FSC apņēmās finansēt Newco aktīvus, kamēr FIH atmaksās savus valsts garantētos aizdevumus. Šī apņemšanās var pārsniegt DKK 13 miljardus. Treškārt, FSC paredzēja procentu summu, lai varētu apmaksāt garantiju, ko sniedza FIH Holding.

5.1.2. Priekšrocības esamība

(81) Pasākumi, kas minēti 2.3. punktā, paredz priekšrocību, jo tie veido glābšanas aktīvu FIH, tādējādi uzlabojot grupas kapitāla rādītājus un vienlaikus dodot iespēju bankai efektīvāk risināt finansēšanas problēmas.

(82) Dānijas iestādes apgalvoja, ka šie pasākumi ievēro MEOP un tādēļ nav uzskatāmi par valsts atbalstu FIH grupai.

(83) Tādēļ Komisija vērtēs, vai pasākumi FIH grupas atbalstam iztur MEOP pārbaudi. Šādā pārbaudē izvērtē, vai tirgus dalībnieks būtu piedalījies konkrētajā operācijā, pamatojoties uz tādiem pašiem noteikumiem kā valsts investors laikā, kad tika pieņemts lēmums par valsts līdzekļu piešķiršanu. Valsts atbalsta nav, ja valsts līdzekļi tiek piešķirti tādos apstākļos un pamatojoties uz tādiem noteikumiem, kas atbilst tirgus situācijai.

(84) Tādēļ šajā konkrētajā FIH grupas gadījumā Komisija uzskata, ka ir būtiski izvērtēt i) vai sākotnēji bija kāds privāts investors, kas vēlējās finansēt šos pasākumus, pamatojoties uz tādiem pašiem noteikumiem kā dalībvalsts, ii) ja bija, kādu ienākumu no ieguldījuma viņš prasīja, salīdzinot ar ienākumu, ko guva valsts, un iii) ja nebija privātas intereses, kāda būtu šo pasākumu paredzamā atdeve (60) un kāds būtu potenciālās peļņas sadalījums par labu valstij, salīdzinot ar to, ko varēja gaidīt tirgus investors, ja būtu uzņēmies šos pasākumus parastā tirgus ekonomikas situācijā. Ja valsts piekrīt šiem vai labākiem nosacījumiem, pasākumi uzskatāmi par atbilstošiem tirgus prasībām. Jo īpaši svarīgi ir pārbaudīt, vai darījums kopumā rada pozitīvu naudas plūsmu, jo neviens privātuzņēmējs, kas tiecas maksimāli palielināt peļņu, neiesaistīties darbībās, kas rada zaudējumus.

(85) Vistiešākais pierādījums, kas liecinātu par darījuma atbilstību MEOP, būtu, ja darījuma noteikumi būtu pieņemami ne tikai hipotētiskam tirgus ekonomikas dalībniekam, bet arī faktiski būtu kāds uzņēmējs, kas piedalījies šajā ieguldījumā, pamatojoties uz tādiem pašiem noteikumiem kā valsts. Citu investoru dalību Komisija uzskata par kritēriju, vērtējot MEOP piemērojamību.

(86) Laikā, kad Dānija veica pasākumus, neviens tirgus dalībnieks nebija gatavs piešķirt FIH līdzīgus pasākumus kā tie, kurus piešķīra valsts kontrolē esošās struktūras. Jo īpaši neviens īpašnieku konsorcijs, ne arī kāda trešā persona neinformēja par nodomu ieguldīt FIH. Komisijai nav pamata secināt, ka šādos apstākļos tirgus ekonomikas dalībnieks vēlētos piedalīties minētajos pasākumos. Privātas intereses trūkums liecina par bankas finanšu grūtībām un vājo stāvokli.

(87) Kad nav uzņēmēja, kas ieguldītu, pamatojoties uz tādiem pašiem noteikumiem kā valsts, pasākums tomēr var nebūt atbalsta pasākums, ja līdzīgos apstākļos privātuzņēmējs ieguldītu tādu pašu finansējumu, pieprasot atdevi, kas būtu vismaz tāda pati kā valsts saņemtā peļņa. Šāds novērtējums principā būtu jāpamato ar uzņēmējdarbības plānu, ņemot vērā pieejamo informāciju un gaidāmās izmaiņas laikā, kad tika piešķirts valsts finansējums, un to nedrīkst balstīt ne uz kādu analīzi par vēlāko situāciju.

(88) Turklāt viena no situācijām, kurā visgrūtāk piemērot MEOP, ir situācija, kad uzņēmums jau saņem valsts atbalstu. Šajā gadījumā FIH jau bija saņēmusi rekapitalizāciju 2009. gada 30. jūnijā un atmaksāja to 2012. gada 2. jūlijā. Rekapitalizācijai izmantotie hibrīdinstrumenti tika atlīdzināti ar […] (61) %. FIH piedalījās arī Dānijas garantiju shēmā. Kaut arī minētie fakti per se neizslēdz MEOP piemērošanu šajā gadījumā, tie liecina par FIH grūtībām un ietekmētu privāto investoru vēlmi ieguldīt pasākumos. Iepriekšējais atbalsts jau traucē ekonomikas apstākļus, radot priekšstatu par valsts atbalsta turpināšanos. Komisija savā vērtējumā ņēma vērā šādu priekšrocību aizstāšanu ar jaunām.

(89) FSA uzskatīja, ka FIH stāvoklis nav stabils, jo bija liels risks, ka FIH nespēs izpildīt likumā paredzētās prasības attiecībā uz likviditāti, kad beigsies valdības garantētais parāds. Šāda situācija attiecīgi varētu likt anulēt FIH bankas licenci (62). Tādēļ FSA nostāja sakrīt ar Komisijas vērtējumu, ka visticamāk tirgus dalībnieks nebūtu ieguldījis FIH. Kaut arī var apgalvot, ka FSA ziņojums nebija publiski pieejams, tirgus dalībnieks varēja iepazīties ar FIH valdības garantētā parāda atmaksas profilu un tādējādi izdarīt tādu pašu secinājumu.

(90) Tā kā faktiski nebija privāta investora, lai varētu sīkāk pārbaudīt MEOP piemērojamību, Komisijai ir jānovērtē, vai kopējie FIH gūtie ieņēmumi no pasākumiem sasniedza vai pārsniedza gaidāmo peļņu, ko būtu prasījis hipotētisks privāts investors par šāda ieguldījuma veikšanu. No pasākumiem gaidāmā peļņa ir atkarīga no turpmākiem ieņēmumiem, ko rada naudas plūsmas un kas jādiskontē pret šodienu, lai iegūtu neto pašreizējo vērtību (turpmāk – NPV), izmantojot piemērotu diskonta likmi.

(91) Paļaujoties uz ekspertu slēdzieniem, Komisija aplēsa Newco aktīvu tirgus vērtību un modelēja gaidāmo FSC peļņu visam Newco pašu kapitāla likviditātes vērtību sadalījumam. Šajā jautājumā tā ņēma vērā visus akciju pirkuma nolīguma elementus, piemēram, neto likviditātes vērtību, FSC un FIH grupas ieņēmumus un izmaksas un pirkuma cenas korekciju, kas ietvēra zaudējumu segšanas kredītu. Nepieciešams izmantot sadalījuma modeli, lai varētu aprēķināt NPV gan ieguvumiem, ko radītu 25 % kapitāla apvērstā dalība, gan negatīvajai ietekmei, ko radītu lielie aktīvu zaudējumi Newco apvienojumā ar FIH Holding saistību neizpildi, ja īstenotos šāds scenārijs (63).

1. grafiks

FSC pasākuma neto pašreizējā vērtība

(92) Attiecībā uz dažādām Newco aktīvu likvidācijas vērtībām (no DKK 5,1 miljarda līdz DKK 28,3 miljardiem) 1. grafiks attēlo akciju pirkuma nolīguma NPV. Katra scenārija varbūtība ir norādīta ar punktlīniju, salīdzinājumā ar skalu labajā pusē (no 0,1 % līdz 7,5 %). Visticamākajos scenārijos atdeve ir nedaudz negatīva.

(93) Kā redzams 1. grafikā, akciju pirkuma nolīguma darbības kopējā vidējā NPV, kas svērta attiecībā uz varbūtību, arī ir negatīva. Ekspertu aprēķini liecina, ka tā bija DKK 726 miljoni. Līdz ar to akciju pirkuma nolīgums rada zaudējumus, nevis peļņu. Tirgus ekonomikas dalībnieks par līdzīgu DKK 2 miljardu ieguldījumu būtu pieprasījis atlīdzību par kapitālu vismaz 10 % (64) gadā, un tas būtu radījis aptuveni DKK 1,33 miljardus lielus ieņēmumus Newco septiņu gadu eksistences laikā. Tādēļ Komisija secina, ka neviens tirgus ekonomikas dalībnieks nebūtu vēlējies ieguldīt, pamatojoties uz noteikumiem, kas līdzvērtīgi noteikumiem akciju pirkuma nolīgumā. Līdz ar to šie pasākumi nav saskaņā ar MEOP (65).

(94) Jāpiebilst, ka aprēķinos, kas minēti 91.–93. apsvērumā, Komisija ņēma vērā Dānijas 2013. gada 7. februāra un 11. marta vēstules, kā arī turpmāko saraksti (66), kurā Dānija sniedza iepriekš neizpaustu informāciju, piemēram, konkrētas interpretācijas par mainīgās pirkuma cenas komponentiem, atsauces datumu iesniegtajiem kredītriska darījumiem, kas bija iezīmēti nodošanai Newco no FIH, informāciju par kredītportfeļa kvalitātes izmaiņām laikā no 2011. gada decembra līdz 2012. gada septembrim un sīkāku analīzi par “neizmantotajām kredītlīnijām” šajā portfelī.

(95) Turklāt kvantitatīvie dati, kas iekļauti Dānijas argumentos (67), neiztur pārbaudi. Pirmkārt, ex ante norakstītās summas un riska noteikumi netiek pamatoti ar neatkarīgu valutēšanas ziņojumu (68). Tāpat, apsverot iespēju, ka FIH grupa nespēs laikus segt ex post garantijas, nav nekāda iemesla, kādēļ Newco zaudējumi nevarētu pārsniegt DKK 2,7 miljardus, jo tad saskaņā ar līgumu varētu prasīt, lai FSC (un tātad arī Dānijas valdība) rekapitalizētu Newco pirms tās galīgās likvidācijas. Komisija tādējādi secina, ka nav pamata prasībai, lai visi ieguldījumu zaudējumi aprobežotos ar DKK 1,05 miljardiem.

(96) Fakts, ka pasākumu noteikumi tika apspriesti starp FSC un FIH Holding, ne obligāti nozīmē, ka pasākumi tika īstenoti saskaņā ar tirgus noteikumiem. Ja Dānija vēlējās piešķirt būtisku papildu atbalsta summu bankai, kurai radās smagas likviditātes problēmas, šis fakts pats par sevi neizslēdza sarunas starp iestādēm un minēto banku par konkrētiem darījuma aspektiem. Tā kā sarunas notika divpusējā veidā, tām nebija tādu pazīmju kā, piemēram, atklāta nediskriminējoša konkursa procedūra vai salīdzinājums ar citiem līdzīgiem tirgus darījumiem. Tādēļ pasākumu atbilstība tirgus apstākļiem automātiski neizriet no sarunu norises fakta.

(97) Attiecībā uz KPMG2012. gada 7. jūnija ziņojumu Komisija piekrīt, ka pasākumu sarežģītības dēļ to noteikumi ir jāvērtē kopumā, jo nav tādu atsevišķu noteikumu, ko varētu piesaistīt atlīdzībai par katru atsevišķo elementu. Tomēr analīzē, kas iekļauta minētajā KPMG ziņojumā, izskatīja arī daudz galējāku lejupslīdes scenāriju iespēju, kad FIH Holding nespētu laikus izpildīt savas saistības. Turklāt šajā analīzē neapskatīja atlīdzību par DKK 2,0 miljardiem ieguldītā kapitāla. Kā minēts 95. apsvērumā, atbilstība tirgus uzvedībai nav iespējama, ja netiek izmaksāta ikgadēja atlīdzība par kapitālu un jebkura augšupējā kapitāla dalība ir tikai 25 % visā septiņu gadu ieguldījumu periodā – gan atsevišķi ņemot, gan kā visa atlīdzināšanas modeļa parametrs (69).

(98) Šajā saistībā Komisija atzīmē, ka iepriekšējā 1. līmeņa hibrīda rekapitalizācijā (70) FIH katru gadu bija jāapmaksā ikgadējais kupons […] % apmērā. Turklāt 2012. gada marta sākumā FIH augstākā līmeņa parāds tika kotēts tirgū, tā ietvertajai peļņai pārsniedzot 10 %. Tādējādi Komisijas minētie iemesli, kādēļ atlīdzībai par kapitālu jābūt vismaz 10 %, ir pamatoti. Tirgus dalībnieks varbūt pieprasītu atlīdzību, kas pārsniedz šo līmeni, ņemot vērā īpašos riskus saistībā ar Newco nekustamā īpašuma portfeļa koncentrāciju un zemo kvalitāti (71), kā arī šāda kapitāla ieguldījuma kredītkategorijas zemo pakāpi. Tādējādi atlīdzība 6,5 % apmērā, ko noteica Dānija (72), acīmredzami ir nepietiekama. Jāpiebilst arī, ka šis darījums rada negatīvu gaidāmo atdevi.

(99) Komisija secina, ka pasākumi FIH atbalstam neatbilst MEOP.

5.1.3. Selektivitāte

(100) Pasākumu izmantošana attiecas tikai uz FIH grupu un Newco. Tādēļ šis pasākums ir selektīvs.

5.1.4. Konkurences traucējumi un ietekme uz tirdzniecību starp dalībvalstīm

(101) Pasākumi palīdzēja FIH nostiprināt tās kapitāla un likviditātes pozīciju, salīdzinot ar konkurentu pozīcijām, kuri nesaņēma šādu pasākumu atbalstu. Tādējādi šie pasākumi ļāva FIH uzlabot stāvokli tirgū. Līdz ar to šie pasākumi var traucēt konkurenci.

(102) Ņemot vērā banku darbības tirgus integrāciju Eiropas līmenī, FIH saņemtās priekšrocības konkurenti izjuta gan Dānijā (kurā darbojas bankas no citām dalībvalstīm), gan citās dalībvalstīs. Tādējādi šie pasākumi jāuzskata par tādiem, kas var ietekmēt tirdzniecību starp dalībvalstīm.

5.2. ATBALSTA APJOMS

(103) Pasākumu kopējais atbalsta apjoms (73) ir aprēķināts kā aptuveni DKK 2,25 miljardi (aptuveni EUR 300 miljoni). Kvantitatīvi nosakot atbalsta apjomu, Komisija ņēma vērā: a) atbalstu, kas saistīts ar akciju pirkuma nolīguma formulu (DKK 0,73 miljardi) (74); b) nesaņemto atlīdzību par kapitāla ieguldījumu (DKK 1,33 miljardi) (75); c) Newco pārmaksātos procentu maksājumus par pirmo aizdevumu, zaudējumu segšanas kredītu un sākotnējo finansējumu (DKK 0,33 miljardi); un d) pārmaksāto administrēšanas maksu (DKK 0,14 miljardi).

(104) Par mīkstinošu apstākli Komisija atzina valdības garantiju savlaicīgo anulēšanu DKK 0,28 miljardu apmērā, kas jāatskaita no atbalsta kopsummas.

(105) Kā minēts 5.1. punktā, Komisija izmantoja visaptverošu pieeju, novērtējot visas procentu un citas naudas plūsmas, maksas un sniegtās garantijas, ņemot vērā: a) Dānijas bažas, ka Komisija nepievērsīs pietiekamu uzmanību ekonomikas realitātei saistībā ar visiem pasākumu aspektiem, piemēram, zaudējumu segšanas kredītu; un b) faktu, ka ne visus darījuma elementus varēja saistīt ar konkrētu punktu atlīdzības aprēķināšanas formulā.

(106) Saskaņā ar Samazinātas vērtības aktīvu paziņojumu Komisija izmantoja ārēju ekspertu ieteikumus attiecībā uz valutēšanu (76).

5.3. SADERĪBA

5.3.1. Atbalsta saderības juridiskais pamats

(107) Līguma 107. panta 3. punkta b) apakšpunkts paredz, ka valsts atbalstu var uzskatīt par saderīgu ar iekšējo tirgu, ja tā sniegšana “novērš nopietnus traucējumus kādas dalībvalsts tautsaimniecībā”. Ņemot vērā pašreizējo situāciju un arī situāciju finanšu tirgos Glābšanas un uzsākšanas lēmuma laikā, Komisija uzskata, ka pasākumus var novērtēt saskaņā ar šo noteikumu.

(108) Komisija piekrīt, ka finanšu krīze ir radījusi ārkārtas apstākļus, kad vienas bankas bankrots var apdraudēt uzticību finanšu sistēmai kopumā gan valsts, gan starptautiskā līmenī. Tas var attiekties pat uz nelielu banku, kas nav nonākusi tūlītējās grūtībās, bet atrodas finanšu regulatora pastiprinātā uzraudzībā, piemēram, FIH. Minētās bankas 2–4 gadu parāds tika novērtēts par 600–700 bāzes punktiem augstāk par EURIBOR Glābšanas un uzsākšanas lēmuma laikā. Šāds cenas noteikšanas līmenis skaidri liecina par pastāvīgu spriedzi. Šādos gadījumos var būt nepieciešama savlaicīga iejaukšanās, lai novērstu attiecīgās iestādes iespējamo nestabilitāti, novēršot draudus finansiālajai stabilitātei. Jo īpaši tā var gadīties nelielā ekonomikā, kāda ir Dānijā, kur partneri var necensties nodalīt atsevišķas bankas, tādējādi attiecinot uzticības zaudējumu, ko izraisa vienas bankas maksātnespēja, uz visu nozari. Tādējādi juridiskais pamats, novērtējot visu šajā lēmumā minēto pasākumu saderību, ir Līguma 107. panta 3. punkta b) apakšpunkts.

(109) Attiecībā konkrēti uz aktīvu nodošanas FSC saderību Komisija vērtēs pasākumus, pamatojoties uz Samazinātas vērtības aktīvu paziņojumu.

(110) Pēc tam Komisija vērtēs pārstrukturēšanas pasākumu saderību, pamatojoties uz Pārstrukturēšanas paziņojumu.

5.3.2. Pasākumu saderība ar Samazinātas vērtības aktīvu paziņojumu

(111) Samazinātas vērtības aktīvu paziņojums nosaka principus samazinātas vērtības aktīvu valutēšanai un nodošanai, kā arī pasākumu atbilstībai Līgumam. Jānovērtē, vai atbalsts ir aprobežojies ar minimumu un vai ir bijis pietiekams bankas un tās akcionāru pašu ieguldījums.

(112) Saskaņā ar Samazinātas vērtības aktīvu paziņojuma 21. punktu bankām maksimālā mērā ir jāsedz zaudējumi, kas saistīti ar samazinātas vērtības aktīviem. Paziņojuma 21. punkts paredz pareizu valsts atlīdzību par aktīvu glābšanas pasākumu neatkarīgi no tā veida, lai nodrošinātu vienādu akcionāra atbildību un izmaksu sloga sadalījumu neatkarīgi no izraudzītā konkrētā modeļa.

(113) Sākotnējā veidā pasākumi paredzēja atlīdzību, kas līdzinājās Dānijas valdības finansēšanas izmaksām, kā arī tikai 100 bāzes punktus par likviditāti. Nebija paredzēta atlīdzība par kapitāla ieguldīšanu, izņemot daļēju (25 %) palielinājumu gadījumā, ja neto atrisinājums nodrošinās pārpalikumu ar cenu korekcijas mehānisma starpniecību. Turklāt negatīva scenārija gadījumā, ja Newco aktīvu portfelis būtiski pasliktinātos, kompensāciju FSC nodrošinātu FIH Holding, kas šādos apstākļos varbūt nemaz nespētu laikus izpildīt savus pienākumus. Tādēļ šķita mazticams, kā minēts Glābšanas un uzsākšanas lēmuma 66.–73. apsvērumā, ka atlīdzība un pašu ieguldījums būtu pietiekams, lai atbalsts kļūtu saderīgs ar iekšējo tirgu saskaņā ar Samazinātas vērtības aktīvu paziņojuma norādījumiem.

(114) Tādējādi saskaņā ar Samazinātas vērtības aktīvu paziņojuma 39. punktu Komisijai bija rūpīgi jāizanalizē pasākumu tirgus vērtība. Ar ārēja eksperta palīdzību tā aplēsa Newco aktīvu portfeļa rezultātu varbūtējo sadalījumu un aprēķināja ietekmi uz iespējamām galīgajām likvidācijas aktīvu vērtībām, pamatojoties uz akciju pirkuma nolīgumu.

(115) Komisija savā vērtējumā konstatēja priekšrocības, ko radīja nesaņemtā atlīdzība par kapitālu, un iespējamos zaudējumus saistībā ar FIH Holding kredītu kvalitāti, pārmaksātus procentus par zaudējumu segšanas kredītu, pārmērīgus FIH tēriņus par Newco finansēšanu un pārāk augstu maksu par administrēšanu un atvasināto hedžēšanu. Komisija konstatēja arī mīkstinošus apstākļus, piemēram, laikus anulētās valdības garantijas. Kopumā pasākumi ietvēra valsts atbalsta elementu aptuveni DKK 2,25 miljardu apmērā.

(116) Ņemot vērā Samazinātas vērtības aktīvu paziņojuma 40. un 41. punktu, starpība starp nodošanas vērtību un reālo ekonomikas vērtību tika vērtēta, izmantojot tādus pašus aprēķinus kā tirgus vērtības vērtējumā, bet ar diviem precizējumiem. Pirmkārt, rezultātu sadalījums tika balstīts uz aktīvu portfeļa reālajām ekonomikas vērtībām, nevis tirgus vērtībām. Otrkārt, pieprasītā atlīdzība par kapitālu tika balstīta uz pasākumu nodrošināto faktisko neto kapitāla atvieglojumu. Pamatojoties uz FSA deklarāciju, Komisija novērtēja pasākumu bruto kapitāla atvieglojuma ietekmi kā DKK 375 miljonus (77), bet līdzvērtīgo nodošanas vērtību – kā DKK 254 miljonus virs reālās ekonomikas vērtības (78), un to vajadzēja atlīdzināt un atgūt atpakaļ. Turklāt bija jāatmaksā pārmaksātā maksa DKK 143,2 miljonu apmērā.

(117) Iepriekšējais maksājums DKK 254 miljonu apmērā (ar valutēšanas datumu 2012. gada 1. martā) samazināja neto kapitāla atvieglojuma ietekmi no DKK 375 miljoniem līdz DKK 121 miljonam. Tādējādi vienreizējā prēmija DKK 310,25 miljonu apmērā (79) ar valutēšanas datumu 2013. gada 30. septembrī, kā arī ikgadējais maksājums DKK 12,1 miljona apmērā (kā ikgadēja 10 % atlīdzība par kapitāla atvieglojumu), papildus pārmaksātās administrēšanas maksas atgūšanai (80), ļautu saskaņot pasākumus ar Samazinātas vērtības aktīvu paziņojumu.

(118) Dānija nodrošināja, lai FIH samaksātu šīs summas (81), kā arī laikus izpildītu visus nolīgumus, kas paredzēti pasākumu slēgšanas dokumentos.

(119) Dānija piekrita, ka FIH nemaksās nekādas dividendes līdz Newco kontu galīgai sakārtošanai saskaņā ar akciju pirkuma nolīgumu, lai mīkstinātu kredītrisku, kas radīsies FIH Holding attiecībā uz FSC.

(120) Noslēgumā jāsecina, ka pasākumi kopumā bija proporcionāli, aprobežojās ar minimumu un nodrošināja pietiekamu FIH pašu ieguldījumu. Turklāt saistībā ar DKK 310,25 miljonu un procentu (82) izmaksāšanu FSC, kā arī papildu saistībām attiecībā uz atlīdzību un maksu (83), pasākumi nodrošināja piemērotu atlīdzību saskaņā ar Samazinātas vērtības aktīvu paziņojumu.

5.3.3. Atbalsta saderība ar Pārstrukturēšanas paziņojumu un 2011. gada Pagarināšanas paziņojumu (84)

(121) Saskaņā ar Pārstrukturēšanas paziņojumu, lai nodrošinātu saderību ar iekšējo tirgu atbilstoši Līguma 107. panta 3. punkta b) apakšpunktam, finanšu iestāžu pārstrukturēšanai saistībā ar pašreizējo finanšu krīzi i) jānodrošina bankas dzīvotspējas atjaunošana vai tās pienācīga likvidācija; ii) jānodrošina atbalsta ierobežošana līdz nepieciešamajam minimumam un jāparedz pietiekams saņēmēja paša ieguldījums (sloga dalīšana); un iii) jāparedz pietiekami pasākumi konkurences traucējumu ierobežošanai.

i) Dzīvotspēja

(122) Saskaņā ar Pārstrukturēšanas paziņojumu dalībvalstij jāiesniedz visaptverošs pārstrukturēšanas plāns, kas apliecina, kā tiks atjaunota saņēmēja ilgtermiņa dzīvotspēja bez valsts atbalsta pamatotā laika posmā un ne vēlāk kā piecos gados. Ilgtermiņa dzīvotspēja ir nodrošināta, kad banka spēj konkurēt tirgū par kapitālu pēc saviem ieskatiem saskaņā ar attiecīgām regulatīvām prasībām. Lai banka to varētu, tai ir jāspēj segt visus izdevumus un jānodrošina piemērota kapitāla atdeve, ņemot vērā šīs bankas riska profilu. Atgriešanās pie dzīvotspējas ir jāpanāk galvenokārt ar iekšējiem pasākumiem, pamatojoties uz ticamu pārstrukturēšanas plānu.

(123) Pārstrukturēšanas plāns, ko Dānija iesniedza par FIH attiecībā uz laikposmu līdz 2016. gada 31. decembrim, paredzēja dzīvotspējas atjaunošanu minētā pārstrukturēšanas perioda beigās. Tika paredzēts, ka banka saglabās peļņu un uzlabos savus gada rādītājus, jo īpaši 2013.–2016. gadā, nodrošinot pietiekamu kapitāla atdevi jaunizveidotajā uzņēmējdarbības jomā. Sliktākā scenārija gadījumā banka joprojām pelnītu, un tās neto peļņa uzlabotos no DKK 51 miljona (EUR 6,8 miljoniem) 2013. gadā līdz DKK 122 miljoniem (EUR 16,27 miljoniem) 2016. gadā.

(124) Saskaņā ar pārstrukturēšanas plānu līdz 2016. gada 31. decembrimFIH kopējais kapitāla rādītājs sasniegtu 19,6 %, bet likumā noteiktais likviditātes rādītājs tika plānots 160 % apmērā. Visi šie rādītāji būtiski pārsniedza tiesību aktos noteiktās minimālās prasības. Tādēļ grupa izrādījās pietiekami kapitalizēta un nodrošināta ar ērtu likviditātes stāvokli.

(125) Pēc pasākumu veikšanas, jo īpaši pēc kredītu nodošanas, FIH spēja ne tikai noteiktajā termiņā atpirkt valdības garantētās parādzīmes 2013. gadā, bet arī atmaksāt 2013. gada 2. jūlijā no valdības saņemto hibrīdkapitālu.

(126) Pasākumi uzlaboja FIH likviditātes profilu, un 2012. gada 31. decembrī tā spēja sasniegt likumā paredzēto likviditātes rādītāju 214 %, bet 2013. gada 31. decembrī tika plānota 239,7 % rādītāja sasniegšana (85), tādējādi būtiski pārsniedzot regulatīvās likviditātes prasības.

(127) Jo īpaši tika novērstas finansēšanas nepilnības, kas iepriekš apdraudēja FIH, veicot aktīvu sadalīšanu un izmantojot DKK 13 miljardu finansēšanas līniju, ko FSC nodrošināja Newco. Turklāt FSC apņēmās rekapitalizēt Newco pasākumu darbības laikā, ja būs nepieciešams (86). Līdz ar to FIH tika novērstas jebkuras tūlītējās rekapitalizācijas problēmas.

(128) Kopumā, tā kā ir nodrošināta rentabilitāte un likviditāte, kā arī pietiekama kapitāla bāze, šķiet, ka FIH ir labas izredzes saviem spēkiem nodrošināt ilgtermiņa dzīvotspēju.

(129) Kaut arī sliktākā scenārija gadījumā normalizēta kapitāla pirmsnodokļu atdeve budžetā tika plānota tikai 0,9 % apmērā 2013. gada 31. decembrī un 2,0 % apmērā (87)2016. gada 31. decembrī, labākais scenārijs prognozēja normalizēta kapitāla atdevi 10,3 % un 11,2 % apmērā attiecīgi 2013. un 2016. gadā.

(130) Komisija parasti neizmanto jēdzienu “normalizēts kapitāls”, jo tas regulāri uzrāda lielāku kapitāla atdevi, nekā pamatojot aprēķinus ar faktisko kapitālu. Tomēr šajā gadījumā Dānija bija apņēmusies, ka FIH Holding un FIH saglabās augsta līmeņa uzkrāto peļņu, lai labāk garantētu atbilstošu maksājumu FSC. Jo īpaši gadījumā, ja Newco gūs būtiski mazākus ieņēmumus nekā plānojusi FIH, FIH (izmantojot zaudējumu segšanas kredītu) un FIH Holding (izmantojot garantiju, kas sniegta FSC) segs izmaksas, lai nodrošinātu tāda līmeņa FIH atlīdzību, kas atbilst valsts atbalsta noteikumiem. Tomēr saglabātās peļņas uzkrājumi palielinās pašu kapitālu līdz salīdzinoši augstam līmenim (DKK 8,4 miljardiem labākajā gadījumā un DKK 7,3 miljardiem sliktākajā gadījumā), tā samazinot kapitāla atdeves rādītājus. FIH nevarēs pretdarboties šim procesam, izņemot – ja radīsies zaudējumi (un tie nav ne paredzēti, ne arī vēlami). Tādēļ šajā gadījumā tika dota priekšroka jēdzienam “normalizēts kapitāls”, lai Komisija varētu pienācīgi novērtēt bankas rentabilitāti, neņemot vērā saglabātās peļņas uzkrāšanas rezultātus.

(131) FIH arī pārtrauks darbību salīdzinoši riskantajā iegādes finansēšanas uzņēmējdarbības jomā, tā samazinot savas uzņēmējdarbības riskus un nostādot savu uzņēmējdarbības modeli uz stingrāka pamata. Turklāt šķiet, ka, tā kā FIH kopējais kapitāla rādītājs pārstrukturēšanas perioda beigās bija 20,8 % (88), tās kapitāls tika pārmērīgi palielināts (89) šim uzņēmējdarbības modelim, tādēļ to daudz mazāk ietekmēja tirgus riski, kas vairāk nekā agrāk spēja apdraudēt tās esamību, turpinot darbu.

(132) Tādējādi Komisija uzskata, ka pārstrukturēšanas plāns bija piemērots FIH ilgtermiņa dzīvotspējas atjaunošanai.

ii) Sloga dalīšana

(133) FIH apņēmās neizmaksāt nekādas dividendes pārstrukturēšanas posmā un atmaksāt iepriekšējo valsts rekapitalizāciju DKK 1,9 miljardu apmērā. FIH arī neveiks nekādus kuponu maksājumus investoriem hibrīdinstrumentos vai jebkuros citos instrumentos, kuriem finanšu iestādes drīkst pēc saviem ieskatiem apmaksāt kuponus vai izsūtīt uzaicinājumus, neatkarīgi no to regulatīvās klasifikācijas, tostarp subordinētajos parāda instrumentos, ja nebūs nekāda juridiska pienākuma veikt šādus maksājumus.

(134) Turklāt, kā izskaidrots 5.4.1. punktā, atlīdzība par samazinātas vērtības aktīvu pasākumiem ir noteikta pienācīgā līmenī.

(135) Tādēļ Komisija uzskata, ka pārstrukturēšanas plāns pietiekamā mērā izpilda sloga dalīšanas prasību.

iii) Konkurences traucējumi

(136) Pārstrukturēšanas plāns paredz, ka FIH izstāsies no vairākām uzņēmējdarbības jomām (īpašuma finansēšanas, privātā pašu kapitāla un privātā kapitāla pārvaldības). Jo īpaši nodošanai Newco tika nodalīti DKK 15,4 miljardi kā īpašuma finansēšanas aktīvi (25 % no 2012. gada bilances).

(137) Grozītā terminu lapa paredzēja arī cenu diktāta aizliegumu noguldījumu jomā, ja FIH tirgus daļa pārsniegs 5 %. Šī apņemšanās ļāva FIH papildus uzlabot finansējuma stāvokli, piesaistot noguldījumus tirgū un vienlaikus nosakot robežu, lai novērstu pārmērīgu darbību šajā jomā. Turklāt tika aizliegta komerciāli agresīva prakse, lai pasargātu konkurentus no pārmērīgas aktivitātes tirgū. Jāpiebilst, ka neviens tirgus dalībnieks neiesniedza piezīmes par FIH politiku attiecībā uz cenu noteikšanu par noguldījumiem, kad Komisija uzsāka procedūru šajā jomā.

(138) FIH arī atbrīvosies no ieguldījumiem privātā kapitāla fondos un citos kapitāla ieguldījumos, un pēc 2014. gada 31. decembra tās uzņēmuma struktūrā vairs nebūs hipotēku iestādes. Tādējādi šīs uzņēmējdarbības jomas arī tiks atdotas konkurentiem un FIH klātbūtne tirgū attiecīgi samazināsies.

(139) Turklāt tiks likvidēts FIH Realkredit (90) un tiks pārtraukta visa veida uzņēmējdarbība tādā jomā kā iegādes finansēšana. Saskaņā ar 2012. gada beigu datiem FIH Realkredit joprojām piederēja aktīvi aptuveni DKK 300 miljonu (EUR 40,3 miljonu) vērtībā, tādēļ tā nozīme visas FIH grupas ietvaros bija ierobežota.

(140) Turklāt FIH jau bija samazinājusi savus kopējos aktīvus no DKK 109,3 miljardiem (EUR 14,67 miljardiem) 2010. gada 31. decembrī līdz DKK 60,80 miljardiem (EUR 8,16 miljardiem) 2012. gada 31. decembrī, un tas bija samazinājums par 44 %.

(141) Kopumā šīs saistības pietiekami mīkstināja konkurences traucējumus, jo uzņēmējdarbības iespējas, ko potenciāli varēja izmantot FIH, tiks atstātas un atdotas konkurentiem.

5.4. OFICIĀLĀS IZMEKLĒŠANAS PROCEDŪRAS SECINĀJUMS UN UZSĀKŠANAS SLĒGŠANA

(142) Glābšanas un uzsākšanas lēmumā Komisija pauda šaubas par to, vai konkrētie pasākumi ir pareizi mērķorientēti, kā paredzēts 2008. gada Banku darbības paziņojumā (91). Jo īpaši tolaik nebija skaidrs, vai investori atzītu FIH par pilnībā atbrīvotu no sliktākajiem aktīviem un vai viņi būtu gatavi nodrošināt finansējumu saskaņā ar piemērotiem nosacījumiem. FIH pārstrukturēšanas plāns apliecina, ka šai bankai bija pietiekama kapitāla amortizācija, arī spriedzes scenārija gadījumā, un visticamāk tā saglabātu dzīvotspēju arī nelabvēlīgos makroekonomikas apstākļos.

(143) Glābšanas un uzsākšanas lēmumā Komisija pauda šaubas arī par to, vai pasākumi aprobežojās ar minimumu un paredzēja pietiekamu pašu ieguldījumu (92), jo īpaši ņemot vērā šo pasākumu sarežģītību.

(144) Pēc detalizētas atsevišķu elementu un to saišu novērtēšanas Komisija atzīst, ka atlīdzība, ko FIH maksās par pasākumiem, ir uzskatāma par pietiekamu pašu ieguldījumu un atbilst Samazinātas vērtības aktīvu paziņojumam. Komisija atzinīgi vērtē “vienreizējo” maksājumu (DKK 310,25 miljonu apmērā) FSC un saistības šajā jomā. Komisija arī atzīmē, ka pasākumi uzlaboja bankas likviditātes profilu un tā jebkura scenārija gadījumā saglabās likviditāti un dzīvotspēju saskaņā ar pārstrukturēšanas plānu.

(145) Glābšanas un uzsākšanas lēmumā Komisija pauda šaubas arī par to, vai ir izpildīta prasība par konkurences traucējumu ierobežošanu. FIH pašlaik ir noteikts kuponu aizliegums, dividenžu aizliegums, cenu diktāta aizliegums (arī attiecībā uz noguldījumiem) un komerciāli agresīvas prakses aizliegums, turklāt ir spēkā saistības atsavināšanas jomā.

(146) Kopumā Komisija konstatē, ka Dānijas iesniegtais pārstrukturēšanas plāns pietiekami risina dzīvotspējas, sloga dalīšanas un konkurences traucējumu problēmas, tādēļ tas atbilst prasībām, kas iekļautas Pārstrukturēšanas paziņojumā un Samazinātas vērtības aktīvu paziņojumā.

(147) Pamatojoties uz šādu vērtējumu, Komisija secina, ka pasākumi ir pareizi mērķorientēti, aprobežojas ar minimumu un nodrošina konkurences traucējumu ierobežošanu. Tādējādi Komisijas šaubas par pasākumu saderību, kas sākotnēji tika paustas Glābšanas un uzsākšanas lēmumā, ir izkliedētas.

Secinājums

(148) Pamatojoties uz Dānijas paziņojumu un ņemot vērā tās iesniegtās saistības, tiek secināts, ka minētie atbalsta pasākumi ir saderīgi ar iekšējo tirgu. Šo pasākumu piemērotība un bankas dzīvotspēja, kā arī pašu ieguldījums un pasākumi konkurences traucējumu mīkstināšanai ir pietiekami. Līdz ar to šie pasākumi ir jāapstiprina saskaņā ar Līguma 107. panta 3. punkta b) apakšpunktu un uzsāktā procedūra ir jāslēdz,

IR PIEŅĒMUSI ŠO LĒMUMU.

1. pants

FIH grupas aktīvu nodošana Dānijas Finanšu stabilitātes uzņēmumam kopā ar blakus nolīgumiem ir uzskatāma par valsts atbalstu Līguma par Eiropas Savienības darbību 107. panta 1. punkta nozīmē.

Šis valsts atbalsts ir saderīgs ar iekšējo tirgu, ņemot vērā pārstrukturēšanas plānu un saistības, kas izklāstītas pielikumā.

2. pants

Šis lēmums ir adresēts Dānijas Karalistei.

Briselē, 2014. gada 11. martā Komisijas vārdā – priekšsēdētāja vietnieks Joaquín ALMUNIA

(1) OV C 359, 21.11.2012., 1. lpp.

(2) “Likums par valsts finansētiem kapitāla ieguldījumiem” (Lov om statsligt kapitalindskud) ir 2009. gada 3. februāra Likums Nr. 67 un saskaņā ar to izdotie īstenošanas rīkojumi. Šis likums ir apstiprināts ar Komisijas 2009. gada 3. februāra lēmumu (OV C 50, 3.3.2009., 4. lpp.).

(3) Komisijas 2012. gada 29. jūnija lēmums lietā SA.34445 (2012/C) (ex 2012/N) (OV C 359, 21.11.2012., 1. lpp.).

(4) Minētie atbalsta pasākumi ir sīki raksturoti Glābšanas un uzsākšanas lēmuma 10.–23. apsvērumā.

(5) Skatīt 1. apsvērumu.

(6) Plānā pēc tam tika veikti grozījumi.

(7) 2013. gada 10. decembra valodas atkāpe.

(8) Tā apvienojās ar FIH Erhvervsbank A/S2013. gada 23. augustā kā turpinājuma uzņēmums.

(9) Sākotnēji banku darbība sastāvēja no: 1) korporatīvās banku darbības, kas attiecās uz FIH kreditēšanas pasākumiem, jo īpaši maziem un vidējiem uzņēmumiem; 2) iegādes finansēšanas, nodrošinot strukturētu finansējumu uzņēmumu apvienošanai un iegādei Skandināvijas tirgū; un 3) īpašuma finansēšanas, nodrošinot kapitāla un konsultāciju pakalpojumus īpašuma investoriem. Īpašuma finansēšana vairs nav FIH uzņēmējdarbības joma, kā paskaidrots 40. apsvērumā.

(10) Tirgu segments nodrošina finanšu konsultāciju pakalpojumus lielajiem un vidējiem uzņēmumiem, piemēram, attiecībā uz riska pārvaldību, atbildības pārvaldību un kapitāla struktūru. Tirgu segments atbild arī par tirdzniecisko un uz klientiem orientēto pasākumu īstenošanu procentu likmju, valūtas maiņas un vērtspapīru tirgos.

(11) Korporatīvo finanšu segments nodrošina finanšu konsultāciju pakalpojumus uzņēmumu apvienošanas un iegādes, privatizācijas, kapitāla ieguldījumu u. c. jomās.

(12) PF I A/S ir holdinga sabiedrība, kas izveidota kā FIH Holding īpašumtiesību turētāja PFA Pension, Folksam Ömsesidig Livsförsäkring/Folksam Ömsesidig Sakförsäkring un C.P. Dyvig & Co A/S.

(13) Pārstrukturēšanas plānā tiek izmantots termins “maksātspējas koeficients”. Tomēr termins “maksātspējas koeficients” finanšu pārskatos nozīmē uzņēmuma peļņas (pēc nodokļu un amortizācijas atskaitīšanas) attiecību pret kopējām saistībām. Tādējādi ar to mēra uzņēmuma spēju nokārtot parādsaistības. Tas izsaka skaitliski uzņēmuma ienākumu lielumu pēc nodokļiem, neskaitot bezskaidras naudas amortizācijas izmaksas, salīdzinājumā ar kopējām parādsaistībām. Tas arī sniedz vērtējumu par varbūtību, ka uzņēmums turpinās uzkrāt parādus. Tādēļ, kad minētais termins tiek lietots pārstrukturēšanas plānā, šis lēmums attiecas uz “kopējo kapitāla koeficientu”, proti, bankas kopējā kapitāla attiecību pret tās kopējiem aktīviem, kas svērti attiecībā uz risku.

(14) Valūtas maiņas kurss 2012. gada 31. decembrī: EUR 1 = DKK 7,4610 (ECB).

(15) Darba kapitāls tiek definēts kā noguldījumu, emitēto obligāciju, subordinētā parāda un pašu kapitāla summa.

(16) Skatīt 2. zemsvītras piezīmi.

(17) FIH grupu 2010. gadā pārdošanai nodeva iepriekšējais īpašnieks, Islandes Kaupthing Bank hf, kam 2008. gadā tika uzsākta likvidācijas procedūra.

(18) Skatīt 17. apsvērumu.

(19) Skatīt 4. zemsvītras piezīmi. Minētie pasākumi ir sīkāk raksturoti šā lēmuma 22.–30. apsvērumā.

(20) Slēgšanas memorands, kas 2012. gada 2. jūlijā noslēgts starp FIH un FSC.

(21) Newco pēc tam, kad to iegādājās FSC, tika pārdēvēta par FS Property Finance A/S, tomēr tā joprojām atradās tajā pašā adresē, kurā atradās FIH galvenā mītne.

(22) FSC ir Dānijas valstij piederošs mehānisms, kas atbild par dažādiem pasākumiem saistībā ar valsts līdzekļu izmantošanu finanšu iestādēs finanšu krīzes apstākļos.

(23) Skatīt Lēmumu N 407/10, 2010. gada 30. septembris (OV C 312, 17.11.2010., 7. lpp.); Lēmumu SA.31938 (N 537/10), 2010. gada 7. decembris (OV C 117, 15.4.2011., 1. lpp.); Lēmumu SA.33001 (11/N) – A daļa, 2011. gada 28. jūnijs (OV C 237, 13.8.2011., 1. lpp.); Lēmumu SA.33001 (11/N) – B daļa, 2011. gada 1. augusts (OV C 271, 14.9.2011., 1. lpp.); Lēmumu SA.33757 (11/N), 2011. gada 9. decembris (OV C 22, 27.1.2012., 2. lpp.); un Lēmumu SA.34227(12/N), 2012. gada 17. februāris (OV C 128, 3.5.2012., 1. lpp.), kā arī Lēmumu SA.33639 (11/N) – Glābšanas atbalsts Max bankai, 2011. gada 6. oktobris (OV C 343, 23.11.2011., 10. lpp.).

(24) Minētās shēmas mērķis ir neveiksmīgu banku vērtības saglabāšana, izmantojot kontrolētu likvidāciju un pakāpeniski risinot radušās problēmas, tā vietā, lai uzsāktu šo banku bankrota procesus. Saskaņā ar sākotnējo shēmu neveiksmīgo banku pašu kapitāla turētāji un subordinēto obligāciju turētāji tiek pilnībā izslēgti. Aktīvi un atlikušās saistības tiek nodotas FSC kā valstij piederošam likvidācijas uzņēmumam. Pārdodamie aktīvi tiek pārdoti investoriem, un atlikušie aktīvi tiek norakstīti. Ieņēmumi no aktīvu pārdošanas un norakstīšanas tiek izmantoti kreditoru kompensācijām (izmaksāti privileģētajiem obligāciju turētājiem un noguldītājiem).

(25) Skatīt 1. un 4. apsvērumu.

(26) Apstiprinājums iekļauts FSA2013. gada 18. aprīļa vēstulē, kas iesniegta Komisijai pa e-pastu 2013. gada 29. aprīlī.

(27) Saskaņā ar līgumu Newco ir jāmaksā spēkā esošā Dānijas valdības divgadu, trīsgadu vai piecgadu obligāciju likme, kam pieskaita 1,15 %, atkarībā no tā, kādu termiņu izvēlas FIH. Tomēr faktiski tā ir kļuvusi par piecgadu obligāciju likmi.

(28) Pirkuma cena sastāv no fiksētās summas DKK 2 miljardu apmērā un mainīgās summas, kas atkarīga no Newco vērtības galīgās realizācijas, kā raksturots 30. apsvērumā.

(29) Apstiprinājums iekļauts Dānijas Uzraudzības iestādes FSA2009. gada 18. aprīļa vēstulē, skatīt arī 26. zemsvītras piezīmi.

(30) Principiālā vienošanās, kurā bija iekļautas daudzas akciju pirkuma nolīguma un tā blakus nolīgumu detaļas, tika parakstīta 2012. gada 1. martā, bet galīgie noslēguma dokumenti tika parakstīti 2012. gada 1. jūlijā.

(31) Komisijas paziņojums – Valsts atbalsta noteikumu piemērošana pasākumiem, kas veikti attiecībā uz finanšu iestādēm saistībā ar pašreizējo globālo finanšu krīzi (OV C 270, 25.10.2008., 8. lpp.).

(32) Komisijas paziņojums par samazinātas vērtības aktīviem piemērojamo režīmu Kopienas banku nozarē (OV C 72, 26.3.2009., 1. lpp.).

(33) Ar dažādiem papildu scenārijiem.

(34) Papildu scenārijs ar zemākajām vērtības samazināšanās izmaksām.

(35) Aprēķināts, pamatojoties uz pašu kapitāla apmēru, kas atbilst pamatkapitāla likmei 16 %, ņemot vērā bankas riska pozīcijas. Pieņemts, ka neradīsies ietekme uz peļņu/zaudējumiem.

(36) Jāpiebilst – ja pieņem, ka neto izmaksu pieaugums 2013. gadā būs DKK 310,25 miljoni, veicot izmaksas saskaņā ar Samazinātās vērtības aktīvu paziņojumu un pieskaitot procentus, kā arī, ja pieņem, ka administratīvās maksas atmaksājumi sasniegs DKK 61,7 miljonus (skatīt turpmāk 117. apsvērumu), neto peļņas un zaudējumu rādītājs bankai 2013. gadā visticamāk būs negatīvs abos scenārijos. FIH lielā mērā kompensēja šo ietekmi, veicot likviditātes pārvaldības pasākumu 2013. gada decembrī. Ietekme 2016. gadā būtu nenozīmīga, jo rādītāji liecina par “normalizētu” pašu kapitāla rentabilitāti.

(37) Papildu scenārijs ar augstām vērtības samazināšanās izmaksām.

(38) Likumā noteiktais likviditātes rādītājs tiek definēts kā pašreizējā likumā noteiktā likviditātes pozīcija procentos no likumā noteiktās likviditātes prasības. Likumā noteiktās prasības izpildei ir nepieciešams 100 % rādītājs, tādēļ 214 % rādītājs vairāk nekā divtik pārsniedz likumā noteikto prasību.

(39) Skatīt 35. zemsvītras piezīmi.

(40) Labākajā gadījumā tiek paredzētas zemākas vidējās finansēšanas izmaksas un lielāki ienākumi no tirgu un korporatīvās finansēšanas darbībām.

(41) Sliktākais scenārijs paredz būtiskas negatīvas izmaiņas makroekonomikas līmenī ar mazāku kredītu pieprasījumu un vēsturiski augstām vērtības samazināšanās izmaksām (lai gan tiek pieņemts, ka pārstrukturēšanās laikā tās samazināsies).

(42) No 2013. gada 4. decembraFIH pārskaitīja FSC summu DKK 310,25 miljonu apmērā (šī summa tika noguldīta 2013. gada 30. septembrī). Papildus FIH pārskaitīja summu DKK 6 575 342 apmērā.

(43) Piemēram, riskam pakļautā vērtība tika samazināta no DKK 50 miljoniem (EUR 6,71 miljoniem) 2011. gada 31. decembrī līdz DKK 35 miljoniem (EUR 4,7 miljoniem) 2013. gada 22. aprīlī.

(44) Atsauce uz vienošanos par procentu maksāšanas dienu uzskaiti, kas paredz izdalīt faktisko dienu skaitu iepriekšējā periodā (no pēdējā maksājuma datuma līdz nākamajam) ar faktisko dienu skaitu laikā starp diviem 30. septembriem pēc kārtas.

(45) Tas ietilpst tā sauktajā “Terminu lapā”.

(46) SANI2012. gada 2. marta paziņojums 6783, FIH nota Komisijai – galīgā redakcija, 3. punkts.

(47) Komisijas paziņojums par finanšu nozares dzīvotspējas atjaunošanu un tās pārstrukturēšanas pasākumu novērtējumu pašreizējās krīzes apstākļos atbilstīgi valsts atbalsta noteikumiem (OV C 195, 19.8.2009., 9. lpp.).

(48) FIH aktīvu nodošana FSC, ko Dānija iesniedza Komisijai 2012. gada 20. martā.

(49) Dānijas elektroniskā pasta vēstule Komisijai 2012. gada 29. martā.

(50) “Atbildes uz 2012. gada 4. aprīļa anketu par FSC veikto akciju iegādi no FIH Holding”, ko Dānija iesniedza Komisijai 2012. gada 23. aprīlī.

(51) “Ziņojums – FIH Erhvervsbank”, bez datuma, iesniegts Komisijai 2012. gada 16. maijā.

(52) Skatīt 49. zemsvītras piezīmi un 67. apsvērumu.

(53) Tirgus ekonomikas investora princips (MEIP) šajā lēmumā ir termins, kas līdzvērtīgs tirgus ekonomikas operatora principam (MEOP). Terminu MEOP izmanto, raksturojot investoru un citu tirgus dalībnieku, piemēram, aizdevēju, kreditoru utt. situāciju.

(54) 2012. gada 11. septembra iesnieguma 2., 3. un 4. punkts.

(55) 2012. gada 11. septembra iesnieguma 5. lpp.

(56) Skatīt 31. zemsvītras piezīmi.

(57) 2012. gada 11. septembra iesnieguma 2. punkts, 5. lpp.

(58) 2012. gada 11. septembra iesnieguma 6.–7. lpp.

(59) FSC darbību regulē Likums par finanšu stabilitāti un Finanšu uzņēmējdarbības likums, kā arī to īstenošanai pieņemtie rīkojumi. Turklāt uz FSC attiecas īpaši noteikumi par valstij piederošiem uzņēmumiem. Citi iepriekš FSC nodrošinātie pasākumi tika atzīti par attiecināmiem uz Dānijas valsti ar Komisijas 2008. gada 10. oktobra Lēmumu NN 51/08 (“Garantiju shēma bankām Dānijā”) (OV C 273, 28.10.2008., 2. lpp.).

(60) Pasākumu paredzamo atdevi aprēķina, pamatojoties uz naudas plūsmu turpmāko intensitāti, kas diskontēta, lai iegūtu neto pašreizējo vērtību. Skatīt 91. un 92. apsvērumu.

(61) Konfidenciāla informācija.

(62) FSA2012. gada 16. maija nota par FIH Erhvervsbank A/S, kas iesniegta Komisijai.

(63) Šādu parādību finanšu tirgos sauc par “nepareizā ceļa risku”. Komisija pēc ekspertu ieteikuma pieņēma, ka vidējie izrietošie kumulatīvie zaudējumi ir gaidāmi 16 % apmērā. Tomēr tie tika sadalīti lineāri, aptverot negatīvos ieņēmumus, tādēļ 91 % zaudējumu prognozes tika piemērots tikai galējā gadījumā, kad aktīvu portfelis zaudētu vērtību par DKK 5,1 miljardu, un netika prognozēti zaudējumi gadījumā, ja aktīviem rastos pozitīvi ieņēmumi.

(64) Pamatojumā Komisija norāda, ka krīzes situācijā rekapitalizācijas tirgus atlīdzības līmeņi var viegli pārsniegt 15 % (J.P. Morgan. European Credit Research.2008. gada 27. oktobris, un Merrill Lynch dati par euro denominēto 1. līmeņa parādu investīciju kategorijas iestādēm). FIH pati 2009. gadā varēja iegūt rekapitalizāciju tikai no Dānijas valdības, un par to bija jāapmaksā 11,45 % kupons. Visbeidzot, 2012. gada marta sākumā, laikā, kad tika parakstīts akciju pirkuma nolīgums, FIH augstākā līmeņa nenodrošinātais parāds, piemēram, ISIN XS0259416757 ar ikgadējo kuponu 4,91 % un termiņu 2021. gadā, tika kotēts tirgū par 67 % no tā vērtības, tādēļ peļņa veidoja vairāk nekā 10,50 %. Tādējādi ir loģiski pieņemt, ka attiecībā uz kapitālu ar daudz zemāku kredīta pozīciju tirgus investors būtu pieprasījis daudz lielāku atdevi.

(65) Neatbilstība tirgus situācijai tika noteikta, pat neņemot vērā citus elementus, kas iekļauti slēgšanas nolīgumā, piemēram, maksu, ko Newco maksā par sākotnējo finansējumu un zaudējumu segšanas kredītu, kā arī administratīvo maksu, ko FIH saņem par aktīvu pārvaldību un hedžēšanu un kas 5.2. punktā pieskaitīta kopējai atbalsta summai.

(66) Apkopots divās notās, ko Dānija iesniedza 2013. gada 24. jūnijā, un turpmākajās paskaidrojošajās notās, kas iesniegtas 2013. gada 29. augustā un 11. septembrī.

(67) Skatīt 66. un 67. apsvērumu.

(68) Uz vienas lapas iesniegtajā kopsavilkuma dokumentā Brev vedr FIH nedskrivning ir minēta valutēšanas grupa, kas strādāja FSC vārdā – un tādēļ nebija neatkarīga – un secināja, ka saskaņā ar Starptautisko finanšu ziņošanas standartu noteikumiem būtu nepieciešams norakstīt DKK 3,2 miljardus. Turklāt riska korekciju DKK 1,3 miljardu apmērā pamato 10 % nodrošinājuma samazinājums, kas pats par sevi nav paskaidrots. Valutēšanas grupas neatkarības trūkumu apstiprināja Dānijas 2013. gada 11. marta iesniegums, kurā sīkāk raksturots FSC veiktais valutēšanas pasākums.

(69) Tiešs kapitāla ieguldījums nozīmētu 100 % dalību kapitāla atdevē. Komisija uzskata, ka šīs kapitāla atdeves samazināšana līdz 25 % bija nepietiekama kompensācija par to, ka FIH Holding garantēja kapitāla zaudējumu segšanu, jo FIH un FIH Holding kredīta stāvoklis bija vājš. Turklāt Komisija vēlas ievērot piesardzību, vērtējot augšupējā kapitāla dalības sniegto ieguldījumu, jo lielākā daļa Newco pamata aktīvu bija nekustamā īpašuma kredīti, kuru atdeve aprobežojās ar procentiem un pamatsummu, tādēļ Newco aktīvu likvidācijas vērtībām, kas pārsniedza DKK 25 miljardus, kā minēts 91. apsvērumā sniegtajā modelī, bija ne tikai zema iestāšanās varbūtība, bet tās pat varēja pilnībā izslēgt. Tādēļ, ja dalības procentuālo īpatsvaru koriģētu uz augšu (piemēram, līdz 50 %), netiktu pienācīgi novērtēta valsts atbalsta summa izmantotajā modelī.

(70) Skatīt 5. zemsvītras piezīmi.

(71) Dānijas 2013. gada 2. aprīļa iesniegumā minēts, ka atsauces datumā 2012. gada jūnijā aptuveni 25 % aktīvu bija saistību neizpildes stāvoklī un vēl 25 % bija “zems” reitings. Turklāt ekspertu ziņojums (“Konsultāciju pakalpojumi saistībā ar FIH lietu”, 2012. gada 20. decembris) pamato šo apgalvojumu, norādot, ka tikai 6,3 % portfeļa bija FIH kredīta kvalitātes reitings 7 vai augstāks, atbilstoši “ieguldījuma kategorijai”. Tā kā vairāk nekā 90 % portfeļa nesasniedza ieguldījuma kategoriju un 25 % faktiski atradās saistību neizpildes stāvoklī, Komisija uzskata kapitāla ieguldīšanu šādā portfelī par riskantu un tādu, par ko jāprasa augsta atlīdzība.

(72) Iesniegts Dānijas 2013. gada 11. marta notās un atkārtots 2013. gada 24. jūnija kopsavilkuma notas 1. pielikumā.

(73) Paredzēts 2012. gada 1. marta akciju pirkuma nolīgumā un turpmākajos 2012. gada 2. jūlija slēgšanas nolīgumos.

(74) Skatīt 97. apsvērumu.

(75) Skatīt 73. zemsvītras piezīmi.

(76) Gala ziņojums “Konsultāciju pakalpojumi saistībā ar FIH lietu”, II posms, lieta SA.34445 Dānija, 2013. gada 19. septembris.

(77) Komisija piekrita, ka, lai gan FSA norādīja kapitāla atvieglojumu FIH Erhvervsbank A/S kā DKK 847 miljonus (tie bija līdzvērtīgi DKK 10,5 miljardiem no RWA), neierobežotā zaudējumu garantija, ko sniedza FIH Holding, būtiski samazināja vispārējo ietekmi uz grupas kredītriska svērto kapacitāti. Lai mazinātu Komisijas bažas, Dānija papildus uzņēmās saistības palielināt atlīdzību, ko FIH izmaksā FSC, ja FSA mainīs regulatīvo viedokli par kapitāla prasībām holdinga līmenī tā, lai FIH kredītspēju vairs neierobežotu FIH Holding kapitāla pozīcija.

(78) Komisijas analīzi apstiprināja eksperta ziņojums, kurā tika ņemta vērā visa Dānijas sniegtā informācija sarakstē līdz un ieskaitot arī 2013. gada 24. jūnija kopsavilkuma notu, kā arī 2013. gada 29. augusta paskaidrojumi.

(79) DKK 310,25 miljoni tika aprēķināti kā DKK 254 miljoni + 1,5 * DKK 37,5 miljoni. Pasākumu nodrošinātais kapitāla atvieglojums bija DKK 375 miljoni, un saskaņā ar Samazinātas vērtības aktīvu paziņojumu tas bija jāatlīdzina pēc likmes 10 % gadā. Turklāt portfeļa nodošanas vērtība tika lēsta kā DKK 254 miljoni – tā bija reālā ekonomikas vērtība, kas jāatmaksā atpakaļ saskaņā ar Samazinātas vērtības aktīvu paziņojuma 41. punktu. Tomēr, atmaksājot atpakaļ DKK 254 miljonus, neto kapitāla atvieglojuma ietekme samazinātos līdz DKK 121 miljonam. Tādējādi, lai atlīdzība būtu saderīga, FIH būtu jāatlīdzina kapitāla atvieglojuma ietekme DKK 375 miljonu apmērā pēc likmes 10 % gadā, līdz tiks novērsta “nodošanas delta” starp nodošanas vērtību un reālo ekonomikas vērtību. Tā kā tas notiktu tikai 1,5 gadus pēc pasākumu īstenošanas, nepieciešamais maksājums būtu DKK 254 miljoni + 1,5 * DKK 37,5 miljoni, un tad vēl ikgadējais maksājums DKK 12,1 miljona apmērā, proti, 10 % no atlikušā neto kapitāla atvieglojuma.

(80) Pārmaksātā administrēšanas maksa tika aplēsta DKK 143,2 miljonu apmērā visā pasākumu darbības laikā. Dānija to mīkstināja, atmaksājot DKK 61,7 miljonus Newco kā līdzšinējo peļņas pārsniegumu un samazinot turpmāko administrēšanas maksu līdz 0,05 % no nenokārtotā maksājuma, un tas atbilda tirgus praksei.

(81) Skatīt 48. apsvērumu.

(82) Faktiski atmaksāšanas maksājumi tika veikti tikai ar valutēšanas datumu 2013. gada 4. decembrī, tādēļ bija jāmaksā arī papildu uzkrātie procenti par laikposmu no 2013. gada 1. oktobra līdz 2013. gada 4. decembrim. Dānija apstiprināja, ka FIH ir veikusi papildu maksājumu DKK 6,575 miljonu apmērā papildus DKK 310,25 miljoniem, lai segtu šo summu.

(83) Skatīt 78. zemsvītras piezīmi.

(84) Komisijas paziņojums par valsts atbalsta noteikumu piemērošanu no 2012. gada 1. janvāra atbalsta pasākumiem banku labā saistībā ar finanšu krīzi (OV C 356, 6.12.2011., 7. lpp.).

(85) Skatīt iepriekš 37. apsvērumu.

(86) Tāda vajadzība rastos, ja aktīvu vērtība turpinātu pasliktināties. Ja tā notiktu, Newco varētu izveidoties negatīvs kapitāls, un tad tai saskaņā ar standarta komerctiesībām būtu jāpieprasa bankrota procedūra. Šāds iznākums tika novērsts, ieviešot rekapitalizācijas klauzulu, kas nozīmēja – Newco saņems jaunu kapitāla injekciju no FSC, ja būs vajadzība, un to FSC saņems atpakaļ no FIH Holding tikai darījuma gala norēķinu laikā (no 2016. gada 31. decembra līdz 2019. gada 31. decembrim).

(87) Skatīt 38. apsvērumu.

(88) Šis rādītājs būs 19,6 % pēc “vienreizējā” maksājuma DKK 310,25 miljonu apmērā.

(89) Pārmērīgu kapitalizāciju izraisīja tikai un vienīgi apstāklis, ka pārstrukturēšanas periodā FIH bija jāsaglabā peļņa, tādēļ tā nedrīkstēja izmaksāt nekādas dividendes visā šajā laikposmā, lai saglabātu augstu kapitāla amortizāciju. Šāda rīcība bija piesardzības pasākums, lai nodrošinātu pareizu un pilnīgu atlīdzību par samazinātas vērtības aktīvu pasākumiem, jo FIH un FIH Holding garantēja galīgo maksājumu valstij.

(90) Skatīt 10. apsvērumu.

(91) Skatīt Glābšanas un uzsākšanas lēmuma 2.1. punktu.

(92) Skatīt Glābšanas un uzsākšanas lēmuma 2.2. punktu.